Gerrialdeak | EIBZko liburutegia\nMaialen Aldalur / 2016-02-01 / 350 hitz\nGaltzak izterretan barrena igotzeko zailtasunak dituzunean, kamiseta estuek azalean dunak marrazten dizkizutenean, medikuak zeure pisu egokitik kanpora zaudela gogorarazten dizunean, ohartzen zara urrun zaudela errealitate fikzionatutik. Izan ere, aldaka zabal xamarrek, ipurdi irtenek, edo izter haragitsuek, maiz, ez dute lekurik plastikozko moldeetan.\nOrain gutxi irakurri nuen, modu anitzetako Barbie-ak merkaturatuko dituztela. Zalantzak ditut funtzionatuko ote duten. Ile hori eta figura estilizatudun emakume zuri ustez liluragarriak miretsi ditugu, orraztu ditugu, jantzi eta erantzi ditugu. Ederrak behar zuten izan gisa bereko mutilekin (bikote heterosexualak beti ere) maitemintzeko; fikzioari errealitate oro KENtzeko.\nTxiki ginenetik geure gorputzak (errealak) alderatu ditugu monigote ustez benetako (fikziozko) batzuekin. Nerabezaroan aldakak euren bidea egiten hasi eta bakero estuetatik ihes egindako haragi zatiak bistaratu zitzaizkigunean, lanak izan genituen ezkutatzen. Titiak atera aurretik ipurdi masailak handitu eta taila pare bat igotzean, lotsaz estali genituen lehen aldiz, osorik, aulkiak. Tripetako menditxoa bat izatetik bi izatera igarotzean, buruhausteak izan genituen ispiluaren aurrean arnasari eutsi eta saihets-hezurrak bistaratzen. Geure haragiak miresteari utzi genion, plastikozko gorputz bat mimatzeko.\nOrain, modu guztietako (edo gehiagotako behintzat) Barbie-ak aukeran edukiko omen ditugu. Dena den, ziurki kosta egingo zaigu geure buruekin hain zorrotz garen honetan, geure tankerako gorputz moldedun panpina aukeratzea. Edertasuna homogeneizatuta egon da betidanik, moldeak eta itxurak aldatu badira ere. Beti da ederra heterogeneitatearen aldeko apustua egitea, nahiz eta, ez dakidan oraindik bestelako edertasun, gorpuzkera, kolore eta tamainak miresteko gai ote garen.\nLodifobiaren gaia mahai gaineratu da azken egunotan zenbait mediotan, eta ez da harritzekoa. Estereotipo oso zurrunetatik kanpora dauden guztiak (hau da, denok) elkar zigortzen dugu maiz: hark hartu berri dituen kiloak, alboko hari kamiseta azpitik ihes egiten dion haragi zatiak eta hirugarren horri atera zaizkion ipurdiak. Haragiak dantzan jartzen ditugun arte, popak saltoka astindu arte, konplexuak bertute bihurtzeko prest azaldu arte, zail izango da geure tankerako plastiko zatiekin jolastea.\nZenbat ederragoak izango ginatekeen geure buruaz seguru azalduko bagina, biluzik ispiluaren aurrean arnasteko gai izango bagina; geure zein ondokoaren haragiak igurzteak, koska egiteak, heltzeak, asko baitu plazeretik.\nBarbie-ak errealitatera pixka bat gehiago hurbiltzea ondo egon liteke. Baina geure itxurako norbait maitatu aurretik geu maitatzen ikastea ez dago sobera.\nKategoria D eredua, DBH 3. eta 4. mailak, Etika eta Filosofia, Euskara, Gizartea, Iritzia, Zuzeu.eus, etiketak Barbie-ak, Itxura, Lodifobia, Maialen Aldalur by Amaia. Gorde lotura.


Arabako Euskararen Agendaren aplikazioa\nAraban euskaraz izango diren hurrengo ekitaldiak biltzen dituen aplikazioa eskuragai dago Google Play (Android) eta Apple Store (iOS) dendetan, dohainik.\nEuskararen Agenda mugikorreko aplikazioa ikusteko aukera izango dute arabarrek, izan ere, dagoeneko app-a eskuragai dago Google Play (Android) eta Apple Store (iOS) dendetan, dohainik. Gasteizen eta Araban euskaraz izango diren hurrengo ekitaldiak biltzen ditu aplikazio honek.\nDijitalidadea enpresak sortu du Euskararen Agenda mugikorretarako aplikazioa, GEU elkartearekin elkarlanean eta Gasteizko Udalaren babesarekin.\nEuskararen Agenda, euskarri ezberdinetan\nBidean euskarri desberdinetan zabaldu bada ere helburua beti izan da berdina: euskarazko kultur eskaintzaren berri ematea. Euskarazko eskaintza esparru berrietara hedatzeaz gain, Euskararen Agendak kultur eragileen komunikazio eta koordinaziorako gunea izan nahi du; elkarlanerako bideak uztartuz eta euskal komunitatea trinkotuz.\nEuskararen Agenda beste hainbat euskarritan eskuratu daiteke:\nOn-line > Arabako Euskararen Agenda\nPaperean > ALEA aldizkarian, ostiralero\nTwitter > @euskaragenda\nFacebook > EuskararenAgenda\nBuletin digitala Harpidetu Euskararen Agendara\nEuskararen Agendan edukiak sartzeko agenda@alea.eus helbidera mezu bat idatzi edota 688 69 47 49 telefonora informazioa whatsapp bidez bidali daiteke. Hitzordua agertzeko baldintza bakarra, ekitaldia euskaraz izatea da.\nGEU elkartea izan da Euskararen Agenda proiektuaren sustatzaile eta kudeatzaile nagusia, baina proiektu hau garatzeko ezinbestekoa izan da Gasteizko Udalaren babesa.


FPGA-k edo Ate-matrize programagarriak - Berezuma.com\nFPGA-k edo Ate-matrize programagarriak\nElektronika digital eta analogikoaren inguruko sarrera bat idatzi genuen bere garaian, baina gaur FPGA edo ate logikoen matrize programagarrien inguruan hitz egingo dugu.\nZer dira FPGAk?\nAte logikoen matrize programagarri bat edo FPGA (ingelesez field-programmable Gate array) logika-blokeak dituen gailu programagarri bat da, zeinen interkonexioa eta funtzionaltasuna unean bertan konfigura baitaitezke, deskribapen-lengoaia espezializatu baten bidez. Logika programagarriak funtzio sinpleak erreproduzitu ditzake, hala nola ate logiko batek edo konbinazio-sistema batek egiten dituenak, bai eta sistema konplexuak ere txip batean.\nFPGA libreen munduan erreferentziazko pertsonetariko bat Juan Gonzalez Gomez da, Obijuan ezizenez ezagunagoa. Gaur egun, Juanen jarduera FPGAen sustapenean eta garapenean zentratzen da, FPGAWars sortzearen bidez. Diseinuak, tutorialak eta tailerrak eskaintzen dituen proiektu bat da hori, erabiltzaile komunitate bat osatu eta robotika eta hezkuntza elektronikaren mundura zabaltzeko helburuarekin.\nEta euskaraz, zer?\nGurean, lan ederra egin du Lorea Aldabeldetreku Teknologia irakasleak eta bere euskarazko GitHub web-orria erabiliko dugu FPGAen inguruan lanean hasteko. Jatorrizko Obijuanen GitHub proiektua ere begiratzea gomendatzen dugu.\nFPAGen inguruan EHUko Bilboko Goi Ingeniaritza Eskolako idatzitako lana aurkitu dezakegu hemen. Egileak E. Ormaetxea, E. Ibarra, J. Andreu, I. Kortabarria, I. Martínez de Alegría eta E. Planas dira.\nFPGA vs. Arduino\nEta baten batek galdetzen badu ea zein den FPGA eta Arduinoren arteko desberdintasuna, hemen duzue “El profe García” youtuberrak horren inguruan esateko duena:\nHemen ikus dezakegu IceZum Alhambra FPGA libre batekin egindako kronometroaren proiektua:\nAzkenik, hemen duzue FPGAkin egindako aparkaleku automatizatuaren proiektua:\nGarajeko ate altxagarriaren maketa\nnextMarrazketa teknikoa: sarrera


Bodil Schmidt-Nielsen (II): Basamortuetako animalien giltzurrun ahaltsuak - Zientzia Kaiera\nBodil Schimdt-Nielsen fisiologoak 1947an hasi zuen ur eta elektrolitoen balantzeari buruz egin zuen bere lehen ikerketa garrantzitsua. Ameriketako Estatu Batuen eta Mexikoren arteko mugan dagoen Arizonako hegoaldera abiatu zen eta han Dipodoys, Perognathus eta Neotoma karraskarien uraren metabolismoa ikertu zuten 1947 eta 1948ko udetan.\nIrudia: Bodil Schmidt-Nielsen fisiologoa.\nEsperimentu saio gehiago egin zituzten gero Swarthmore (Pensilvania) eta Stanford (Kalifornia) unibertsitateetan. Oraindik ere, oso lan ezaguna da urik edan gabe bizirik irauteko kanguru-arratoiak garatu dituen mekanismoak deskribatu zituena. Izan ere, erabateko berrikuntza ekarri zuten animalien ingurumen-fisiologian mugarria izan ziren lan haiek.Gero, Saharako basamortuaren barrena abiatu ziren eta herrixka galdu batean ur-ekonomiari buruzko ikerketak egin zituzten gameluetan. Ur-balantzeari buruzko lan horiei esker eman zioten Bodili “Bowditch Award Lecture” izeneko saria 1957an. Bera izan zen, hain zuzen ere, fisiologo gazteen lana aitortzeko sortua zen sari hori jaso zuen bigarren ikertzailea.\nEsan bezala, basamortuetako animalien ur-ekonomiari buruzko ikerketak izan ziren Schmidt-Nielsenen lehen lan garrantzitsuak. Lan horiek, bestalde, giltzurrunaren funtzionamenduari buruzko jakinguraren abiapuntua izan ziren, aski ezaguna baitzen ur-balantzean giltzurrunaren zereginak duen garrantzia. Giltzurrunak sortzen du gernua, eta sortzerakoan ur gehiago ala gutxiago erabil dezake, beti ere ur-beharren arabera. Beharrak handiak direnean gernu gutxi ekoizten dute animaliek, bestela deshidratatu egingo balirateke. Alderantziz gertatzen da ura soberan dutenean. Gainera, ez da ahaztu behar gernuaren bitartez hondar nitrogenodunak kanporatzen direla eta garrantzitsua dela zeregin horretarako animalia batzuek eta besteek erabiltzen duten eskrezio-molekula ere. Azido urikoa erabiltzen dute ura oso urria den medioetan bizi diren animaliek, baina ura mugagarria ez den lekuetan bizi direnek berriz, urea erabiltzera jotzen dute nagusiki. Hala da animalia lehortarren kasuan behintzat, gauzak oso desberdinak baitira uretako animalietan. Hori horrela izanik, kanguru-arratoiaren giltzurrunak urea nola iraizten duen hasi zen ikertzen Bodil 1951n, basamortuetako karraskarien ur-ekonomiari buruzko lanak bukatuta edo ia bukatuta zeudenean. Lanaren garrantziaz jabetu gaitezen, kontuan hartu behar da garai hartan giltzurrunaren fisiologiari buruzko iturri orokor bakar bat zegoela, alegia H. W. Smith adituak idatzitako liburu bat . Ikerketa-lerro berriaren emaitzek sekulako eragina izan zuten XX. mendearen bigarren zatian zehar ugaztunen giltzurrun-funtzioaz izan dugun ezagutzan.\nBodil Scmidt-Nielsenen ekarpenen garrantzia ulertzeko, kontuan hartu behar da ugaztunen giltzurrunak nola egiten duen lan. Labur esanda, bi lan mota egiten ditu giltzurrunak. Plasma iragaztea da lehena: gernu primarioa deitzen duguna horrelaxe sortzen da, glomerulu izeneko giltzurrunaren atalean. Gero dator bigarren lana: gernu primario horren bolumen eta konposizioa aldatzea. Bodil lanean hasi baino lehen, fisiologoek uste zuten iragazita izan ondoren urea ez zela jariatzen odoletik giltzurrun-hodietara, baina litekeela pasiboki iragazia izatea -hau da, difusioz- birxurgatua giltzurrun-hodietatik odolera. Bodil Scmidt-Nielsenek ordea, aurkitu zuen zenbait karraskarietan bi prozesu horiek gerta daitezkeela eta biak modu aktiboan gainera. Hau da, berak frogatu zuen urea aktiboki iraitzia eta birxurgatua izan zitekeela giltzurrun-hodietan. Beraz, karraskari horiek kanporatzen zuten urea kantitatea ez zen halabeharrez glomeruluan iragatzen zen berbera, behar fisiologikoen arabera gehiago ala gutxiago izan zitekeelako.\nGarai hartako aditu nagusienetakoa zen Homer Smithek bisita bat egin zion Bodili 1952an eta zertaz eta nola lan egiten arin zen ikusirik, konbitea luzatu zion Mount Desert Island Biological Laboratory izenekora joateko hurrengo udan berarekin lan egitera. Horrelaxe hasi zen urte asko luzatuko zen lankidetza. Han aurkitu zuen, esaterako, igelek glomerulutik iragazten dutena baino askoz ere urea gehiago iraizten dutela.\nAlor horretako zientzialari gehienek ontzat eman zituzten igelei buruzko emaitzak, baina ez zituzten modu berean onartu ugaztunekin lorturikoak. Ez zuten ontzat eman ugaztunen giltzurrun-hodietan urearen garraio aktiboa (bi norantzetan) gerta zitekeela. Orain, berriz, badakigu Bodil Schmidt-Nielsenek arrazoi zuela, baina 30 urte igaro behar izan ziren zalantzarik gabeko emaitzak lortu arte eta bere proposamenak guztiz onartuak izan arte.\n Homer W. Smith (1937): The Physiology of the Kidney; nahiz egile berak beste bat argitaratu zuen urte hartan: Homer W. Smith (1951): The Kidney: Structure and Function in Health and Disease.\nWilliam H. Dantzler (2015): Obituary; Bodil Schmidt-Nielsen (1918-2015) 48th APS President. The Physiologist 58 (4).\nWilliam H. Dantzler-ek elkarrizketa egiten dio Bodil Schmidt-Nielseni: bideoa.\nBodil Schmitd-Nielsen fisiologari buruzko artikulu-sorta\nBodil Schmidt-Nielsen (eta III): Giltzurrunaren misterioak argitzen\nArgitalpen-data: 2017/01/30 · Atala: Dibulgazioa, Emakumeak zientzian\nJuan Ignacio Pérez Iglesias Urearen irazteari buruzko ikerlanekin batera, beste gai batez aritu zen urte haietan zehar Schmidt-Nielsen doktorea. Bodil […]\nUxue Razkin Biologia Lurraren historian zehar gertatu diren oxigeno-kontzentrazioaren aldaketek zenbait espezieren banakoek lor dezaketen tamainarekin zerikusi zuzena dute. Karbonifero […]


Abian da Anakako auzoa itxuraldatzeko plana – Irunero\nPosted on 2020(e)ko otsailak 7 by Irunero\nAnakako txaleten ingurua berrurbanizatzeko plana martxan da. Auzoan berrurbanizazio planaren lerro nagusiak aurkeztu dira 20.000m2-ko azalera duen auzo eremua berritzeko. Lanek 5 milioi eurotako aurrekontua dute. Otsailaren 23ra arte hiritarren proposamenak jasoko dira udal webgunearen bitartez.\nAuzoaren berrurbanizazio plana otsailaren 6ean egin zen Anakako bizilagunen elkartean. Proiektuaren lehen aurkezpenera auzoko 100 bizilagun inguru hurbildu ziren. Aurkezpenean Obren eta Herritarren Parte-hartze arloko ordezkariek planaren lerro orokorrak aurkeztu zituzten. Era berean, bileran parte hartu zuten lehen bizilagunen ekarpenak bildu ziren. Hortaz gain, egun horretatik aurrera internet bidez ekarpen gehiago biltzeko martxan jarritako prozesuaren zehaztasunak azaldu ziren.\nCristina Laborda Obren ordezkariak adierazi duenez, “bizilagunentzat atseginagoak izango diren eremuak sortu nahi ditugu eskuhartze honen bitartez”. Labordak azaldutakoaren arabera, udalak aspalditik Anaka auzoko eremu hau egin beharreko gauzen zerrenda zuen proiektu horietako bat da eta, horregatik, diru inbertsio garrantzitsua egitea erabaki dute. Proiektuko lerro nagusietan zehaztutakoaren arabera, auzoaren irisgarritasuna hobetzearekin batera, horniketa, elektrizitate eta telefono sareak berritu nahi dira. Gainera, kaleetako zuhaitz eta argiteria publikoa ordezkatzea aurreikusten da.\nLanak Anakako txalet egiturako etxeek osatutako eremuan egingo dira, XX. mendearen hasieran eraikiak izan zirenak, zehazki, 1925 eta 1936 urteen artean. Eremu honetan kokatutako etxeak laguntza ekonomiko edo interes baxuko maileguen bitartez eraikiak izan ziren langile klasea osatzen zuten familientzat.\nEra honetan, urbanizazioa eraikuntzaren uneko beharrei erantzuteko eraiki zen. Ordutik, auzoaren eremu horretan berrikuntza lan txikiak egin dira, orokorrean, azpiegitura edo zoladura berritu, zabalpen lan handiagoak egitera iritsi gabe. Urbanizazioa osatzen duten kale gehienek ibilgailuen zirkulaziora bideratutako bide nagusi bakarra dute, errepidearen alboetan ibilgailuak aparkatzeko lekuak daudelarik. Eremu horretako espaloiak oso estuak dira eta bertan kokatutako zuhaitz, seinale eta kale-argiek espaloien erabilerarako zailtasunak eragiten dituzte.\nProiektuaren lerro orokorrak\nAurreikusitako lanek errepidea eta espaloiak maila berean uztea aurreikusten dute, koloreen arabera bereiziko liratekeenak. Horrela, bizilagunentzat atseginakoak izango diren eremuak sortzeko helburu nagusiarekin lan egiten da, espaloiak zabaldu eta hondatutako zuhaitzak ordezkatzeko. Hortaz gain, beharrezkoak diren azpiegiturak berritzea eta aire lerroak lurperatzea aurreikusten da. Gainera, LED erako argiztapen sistema berria ipiniko da aurreztapen energetikoa eta iraunkortasun irizpideak jarraitzeko.\nAuzoaren itxuraldaketaren barnean jasotako beste proposamen batek Florencio Iracheta biribilgunea plaza batean bihurtzea aurreikusten du. Horrela, plaza berriak adineko pertsonek ariketa fisiko egiteko tresna edo pergola txiki bat ipintzeko proposamena jaso da.\nProiektuaren lerro nagusiak aurkeztu ostean, Herritarren Parte-Hartzerako arloak udal webgunean proiektuaren aurkezpena kontsultatu ahal izateko atala prestatu du. Era berean, otsailaren 23ra arte webguneko atal honen bitartez hiritarrek haien proposamenak bidaltzeko aukera izango dute. Fase hau amaitu ostean, jasotako proposamen guztien azterketa egingo da eta proiektua auzora itzultzea aurreikusten da Anakako bizilagunekin partekatzeko.\nPosted in BerriakTagged Anaka, Auzoa, Berrurbanizazioa, irun, irunero, obrak


Abenduaren 2an, osteguna, 18:30ean, Algortako Geltokia plazan,Getxoko Gabonetako argiak piztuera-ekitaldi ofiziala izango da eta urtarrilaren 6ra bitartean egongo da piztuta. Horretan Lilura abesbatzak hartuko du parte eta bertan izango dira Amaia Agirre alkatea, udal ordezkari politikoak eta udalerriko merkatari eta ostalaritza elkarteetako ordezkariak, bestak beste.\nLau urte dira Udalak argiztapen horren kudeaketa osoa bere gain hartzen duela, eta, eskura dauden baliabideak kontuan hartuz (234.997,81€, BEZ barne), komunitate-erabilerako udal-espazioak hobetzen ditu, hala nola udalerrirako sarrerak, plazak, parkeak, udal eraikinetako fatxadak eta udalerriko auzoetan jarduera ekonomiko gehien duten ardatzak eta zentroak, betiere helburu argi batez: instalazio homogeneoa egitea, ordenatua, segurua eta indarrean dagoen araudiarekin bat datorrena.\nAurten, instalazioak Bidezabal kaleraino zabalduko dira, eta, gainera, Udaletxearen eta San Nikolas liburutegiaren fatxadak eta kaletik hurbil dauden beste elementu batzuk hartuko dituzte. Izei argiztatuak ere egongo dira ohiko tokietan: Bizkaia Zubia eta Santa Eugenia plazetan, eta Gernika eta Malakate parkeetan.\nHasiera batean, argiztapenaren ordutegia honako hau izango da: 07:00etatik 08:30era (asteko egun guztietan), 17:30etik 23:00etara (igandetik ostegunera) eta 17:30etik 01:00etara (ostiraletan eta larunbatetan). Abenduaren 24ko eta 31ko gauetan eta urtarrilaren 5eko gauean, argiak piztuta egongo dira 17:30etik 08:30era.


Kapsulak Dietonus erosi Santa Cruz de La Palman\nKapsulak Dietonus Santa Cruz de La Palman\nErosi Dietonus Santa Cruz de La Palman\nDietonus argaltzeko kapsulak prezio murriztuan eska daitezke Santa Cruz de La Palman fabrikatzailearen webgune ofizialean. Espainiak bidalketa zerbitzuak posta bidez, mezularitza bidez eskaintzen ditu. Dietonus kapsula bat erosi ahal izateko, fabrikatzailearen webgunean dagoen inprimakia bete behar duzu eta ondoren, ondasunak 39 € prezioan eska ditzakezu.\nInprimakian zure kontaktuak eskaera orrian sartu behar dituzu. Laster, enpresako kudeatzailea zurekin harremanetan jarriko da eskaera prozesatu eta berehala, zure galdera guztiei erantzun eta eskaera berretsi. Ordaindu posta bidez edo eskaeraren mezularitza jaso ondoren. Aldez aurretik ordaintzea eskatzen baduzu, iruzurgileak dira.\nNola erosi Santa Cruz de La Palman Dietonus\nEskatu kapsulak Dietonus Santa Cruz de La Palman gure webgunean\nZalantzarik izanez gero, konpainiako arduradunek beharrezko informazioa emango dute ordainketari, erabilera argibideei, ziurtagiriei buruz. Dietonus entregatzeko La Cruz de La Palmako edozein tokitan eskuragarri dago. Sendagaia eskaera baieztatzen den unetik 1-2 eguneko epean entregatuko da. Kapsulak Santa Cruz de La Palman (Espainia) mezularitza bidez eskatzeko, urrats sinple batzuk jarraitu behar dituzu:\nOperadorea zurekin harremanetan jarriko da eskaera berresteko.\nOrdainketa posta bidez jasotzerakoan 39 € prezioan.\nGaur egun soilik DESKONTUA% 50, eskaera prezio murriztuan. Kapsulak Santa Cruz de La Palman izango dituzu egun pare batean. Pakete bat bidaltzearen kostua hiriaren araberakoa da. Ordaindu paketea paketea jaso ondoren edo mezulariaren eskuetan soilik, ez da aldez aurretik dirua transferitu beharrik. Eskaera linean egin dezakezu.\nDietonus Donostian Dietonus Santanderren\nEskatzeko Dietonus Santa Cruz de La Palman % 50 bakoitza


Gabonetako zuhaitz merkeak eta dibertigarriak! | Consumer\nGabonetako zuhaitz merkeak eta dibertigarriak!\nGabonetan, hobe da zuhaitz dibertigarriago, kutun eta ekologikoagoa egitea, etxean erraz erabiltzeko materialak erabiliz gero\nZuhaitza Gabonetako ikur eztabaidaezinetako bat da. Nola egin daiteke bat merkea, originala eta ingurumena arriskuan jarri gabe? Badira alternatibak, ekonomikoak izateaz gain, ingurune naturala errespetatzen dutenak! Ondoren azaltzen den bezala, etxean aurrezpena ezartzen bada, zurezko, kartoizko, metalezko… zuhaitzak eros daitezke 15 eurotik aurrera eta Gabon batez beste batera aprobetxatu. Baina bada aukera errentagarriago bat ere, maitagarri eta dibertigarria: etxean liburu, lata, paper-biribilki eta abarrekin zuhaitza egitea. Aukerak ia infinituak dira!\nEguberrietan aurreztu? Zuhaitz desberdin eta merkea\nDenda askok Gabonetan zuhaitzak saltzen dituzte, baina dagoeneko ez dira plastikozko arbolatxoak bakarrik, dirutza handiagoa edo txikiagoa dutenak imitatzen dituztenak. Gaur egungo zuhaitzak material ugaritan egiten dira. Gainera, ia heldu baten edo mahai baten gainean jar daitezke. Prezioak bederatzi eurotik hasita txikienak dira, eta batez bestekoa 25 euro inguru da, metro bateko altuera duten ale bakoitzeko.\nSaltokietan edo Internet bidez, eskaintza merke eta merkeak daude, etxean diru gutxirekin zuhaitz bat muntatzeko. Burdinazkoak izan daitezke, gantxitoekin, gero apaingarriak edo zurezko listoiak jartzeko, zuhaitz bat osatuz pilatzen diren egurrezko kaxak, eta haien apaletan Gabonetako apaingarriak jartzen dira…\nKartoi-modeloak ere badaude, aurrez ebakitako piezak dituztenak, txokolate-arrautza baten jostailua balitz bezala armatu daitezkeenak. Kolore berde pinukoak, urre-kolorekoak, zilarreztatuak edo zuriak izaten dituzte, eta, ondoren, gustu pertsonalaren arabera apaintzen dituzte. Diseinu hori ere, pixka bat garestiagoa, egurrezkoa da. Piezak aurrez ebakita etortzen dira eta mihiztatzen dira. Haur bat ere eraiki dezake!\nBeste aukera merkea, berriz, binilo apaingarriak dira. 30 bat euroren truke 80 x 60 cm-ko Eguberrietako zuhaitza izan daiteke jangelaren horman, sukaldean, haurren gelan edo korridorean. Jaien ondoren, arrastorik utzi gabe egiten da, eta berriro gordetzen da bilgarrian, hurrengo urterako prest.\nEskuz egindako zortzi zuhaitz: merkeenak eta dibertigarrienak\nAukerarik iraunkorrena eta merkeena material birziklatuak erabiltzea da, etxean zuhaitzaren egitura sortzeko eta gero dekoratzeko errazak direnak. Materialak eta modeloak asko dira, eta oso entretenigarria da arratsalde bat familian pasatzeko. Hona hemen zenbait proposamen!\nLiburu, orri edo egunkariekin egindako zuhaitzak. Zuhaitz bat liburuekin egiteko, hainbat aukera daude. Horietako bat erditik irekita jartzea da, eta piramide bat egiten joatea, bata bestearen gainean jartzean; ondoren, goiko aldean, izar bat errematatzea eta piramidea argi-girlanda batekin inguratzea. Horman apalak ere jar daitezke (oinarrian luzeagoa eta goiko aldean baino txikiagoak), liburu eta gabonetako apaingarriak jarri horietan eta, amaitzeko, izar bat.\nOrri edo egunkariekin, triangelu-formako orriak tolestuz egingo dira (paperezko hegazkin baten lehen urratsak), eta, ondoren, oinarri zilindriko baten gainean (kartoizko hodi bat) jarriko dira, kartoi mehe edo paperezko izar batekin amaitzeko.\nEskailerekin. Esku-eskailerek jolas handia egin dezakete. Gabonetako arbolatxo bat sortzeko, irekita jartzen dira eta argi-girlandak, sokak, oihalezko zerrendak… erabiliz apaindu daitezke. Janire Montesen dekorazio-blogean, Janire Montesen eskutik, eskailerak dituzten zuhaitzak daude, oso erraz eta iradokitzaileak.\nKuxinak. Gabonetako zuhaitz bat egiteko, nahikoa da kuxin karratuak jartzea elkarren gainean, eta muturrak kanporantz uztea. Gainera, tamaina handienekoak jarri behar dira, eta, gainera, txikienak. Zuhaitza koroatzeko izar formako bat badugu, askoz hobeto!\nHaurren edo lagunen postalen marrazkiak. Etxean txikiak badaude, Gabonetako eszena edo eszena ezberdinak marraz ditzakete. Bestela, jasotako Gabonetako postalak erabil daitezke. Paketatzeko paper batean edo kartoi mehe batean itsatsi daitezke edo zuzenean ate, kristal edo horma batean kokatu. Piramide bat eginez jartzen dira (zazpi postal behean, bost hurrengo lerroan, lau gorago, hiru, bi eta bat goian). Nahi izanez gero, aingerua edo izar bat jar daiteke goian.\nEnbalatzeko papera ere erabil daiteke, eta haurrek zuhaitz baten egitura marraztu, eta, gero, Gabonetako motiboekin, girlandarekin edo espapilekin apainduko dute.\nIrudia: A Kiss Of Colour\nKartoia, fruta-kaxak edo zurezko listoiak. Egiteko errazenetako bat kartoi bat hartzea da (nahiko gogorra eta handia) eta triangelu moduan moztea. Ondoren, kartoian zulatzen dira, eta haietan sartzen dira girlanda baten argiak.\nFruta-kaxen zuhaitza (orain, hain modan dagoena) erraza da, egitura piramidala osatuz jartzen baitira, eta, ondoren, dekoratu (kaxak margotu edo ez) gustukoen den moduan.\nGauza bera gertatzen da zurezko listoi edo zuhaitz-adarrekin ere… Zenbat eta errazagoak izan, orduan eta apaingarriago eta politago geratzen dira.\nMaletak, esekigailuak. Esekitako pertxa batzuk beste batzuetan zintzilikatu behar dira egitura triangeluarra osatzeko, eta, gero, terkopilo-zintekin, artilearekin, argi-girlandak finekin… apaindu.\nMaletei dagokienez, bata bestearen gainean jarri behar dira piramide bat osatuz (handienetik txikienera), eta, ondoren, goiko izar batekin errematatu. Nahi izanez gero, girlandak edo apaingarriak gehitu daitezke geratzen diren guneetan.\nBotilekin edo latekin. Latek eta plastikozko botilek oso zuhaitz originalak eta ikusgarriak sor ditzakete. Hainbat tutoretza-mota daude nola egin erakusteko:\nConwashi tape. Washipape zinta japoniar apaingarria da eskulanetarako, eta zenbait biribilkirekin Gabonetako zuhaitz sinple eta alaiak egin daitezke. Zinta gainazal batean itsatsi besterik ez dago, zuhaitz baten silueta eginez. Gero, dekoratzeko, kolore eta estanpatutako zintak erabil daitezke, eta horiek ere ebaki daitezke zirkuluak, izarrak eta abar egiteko.


2013 Abuztua Archive - Bide Ertzean\nArchive for Abuztua, 2013\n“Hiru segundoko gloria”, Garbiñe Ubeda\n2013/08/30 -an idatzia\nBaratz artean koskortu ginen, Ibarrako eta Tolosako lur bazterrak urratu baten gisan banatzen zituen errepideari begira. Egun nostalgikoetan, aurrez aurre genuen baserria datorkit akordura, eta hango aitona, atari zabalean eserita, sega magalean, perkusiozko musika-tresna balitz bezala jo eta jo. Gogoan dut haren iloba eta gure lagun-min Jose Luisek galtza bete lan izaten zuela eskolako itzulia egin ostean, eta erreguka aritzen gintzaizkiola ahuntza larrera\neraman ez zezan, barazkiak beste norbaitek bildu zitzan, bere ardura edozein zelarik ere bertan behera utz zezan, eta behingoz gurekin jolastera etor zedin. Gogoan dut hango pareten artean irakatsi zidatela euliak eskuz harrapatzen, eta lehendabizikoa ehizatuta, sekulako hozkia eman zidala nire esku-ahurrean hil ala biziko borrokan sentitu izanak. Gogoan dut hango amona Joxepak zintzurra urratu arte egiten ziola errieta ni baino gaztexeago den anaiari, isilka ukuiluan sartu eta behiak zirikatzen aritzen zelako, marruak nabarmen egin arte; eta niri ere demandan aritzen zitzaizkidala segidan, hura ez geldiarazteagatik, kasu eman beharrean, begiratu besterik egiten ez nuelako…\n… Begira aritu nintzen egun hartan ere. Bazkaldu orduko, bizkarrik gabeko aulkia sukaldeko leihora hurbildu, bertara igo eta errepideari jarri nion arreta, eguerdiro bezala, osaba noiz ikusiko. Sinpatia-keinua baino gehiago, hitzordu sekretua zen osabarekin nuena: nik banekien tarte horretan pasatuko zela, eta hark bazekien zain izango ninduela, bi besoak eta kokotsa leiho-hegian jarrita, agurtzeko pronto. Paretik ikusiko nuen bere Renault 4-L horian amonarenetik etortzen. Hark, etxepeko bide-gurutzean geldialditxoa egin eta eskua altxatuko zidan, edo limurtu egingo ninduen mihia aterata, albo banatara erreparatu eta lantokirako bidea hartu aurretik. Berdin erantzungo nion nik. Beharbada, herabeago. Beharbada, hunkituago. Eta protagonismoaren gloria dastatuta urrunduko nintzen gero sukaldeko leihotik,\neguneko martxari segitzeko.\nBaina ez zen pasa. Kale egin zuen, oharrik utzi gabe, abisurik eman gabe, eta lurrikara aurrez sumatzen duen aberearen antzera itzuli nintzen ikastolara, egun hotz hari zerion drama-usaina usnatuta.\nZakur xaxatuak bezala egin zigun haginka ilunabarrak. Aitak, lanean gauez aritzen zen guztietan egin ohi zuen bezala, ohean luzatu zuen arratsaldea. Paper-fabrikara eramaten zituen mahoizko praka-jakak dagoeneko jantzita heldu zen siestatik mahaira, muturbeltz, gure orro eta zaratek loa galarazi ziotelako kexu, hurrengoan kale gorrira bidaliko gintuela esaka, bederatziak jotzeko zirela. Hiru astetik behin egokitzen zitzaion lan-txandaren makurraz madarikatu zuen telebista pizten ari zen bitartean. Bakarren batek purrustada egin zion amari, afaltzeko arroza jarri zigulako. Anaia bikiak sesioan ari ziren, betikoa zirikan, bestea aulki azpian gordeta, txikiena ogi muturra eskuan, negarrez… Eta denak isildu ginen bat-batean, denak mututu, harritu, uzkurtu, osabaren eguerdiko absentzia albistegiko berri nagusi bilakatu zenean:\nDos miembros de ETA muertos y un tercero herido en un enfrentamiento con la Guardia Civil. Los terroristas han sido identificados como Sebastian Goicoechea Mariezcurrena…\nSustoaren sustoaz gorputz adarrak tenkatu zitzaizkion amari. Sukaldera bueltan zeramatzan plater zikinak denbora seko geldotu izan balitz bezala ikusi genituen erortzen, harrizko lurraren kontra birrintzen, kristal zatiak gela osoan barreiatzen, garrasi lazgarrien konpasean…\n… de 29 años de edad, natural de Ibarra y miembro legal de ETA, rama político militar y Nicolas Mendizabal Barandiaran “El zarra”, de 30 años de edad, natural de Zaldivia y miembro también de la rama político militar de ETA…\nGogoan dut herioak osaba eraman zuen egunean bizitza galdu zuela amonak. Eta nik, haurtzaroa.\n1977ko martxoko astearte buruzuri hartan.\n“1977″ garaia hura gogoratzeko atala\n2013/08/29 -an idatzia\n“Hiru segunduko gloria” Garbiñe Ubeda Goikoetxearen idazlana garai hartako eta gertaera zehatz haren lekukotza bizia da. Ekarpen hura atal berri bat sortzeko abiapuntua izatea otu zaigu, “1977″ izena daramana. Aurrerantzean bertan bilduko ditugu garai hura edo gertaera hura gogoan dutenen lagunen idazlanak. Adi, beraz, atal horri. Lantzean behin berrituz joango gara idazlan eta hausnarketa berriekin.\n“77″, Bide Ertzeanen disko berriaren izenburua\n2013/08/26 -an idatzia\n1977. Euskal Herria. Askatasuna, maitasuna, berdintasuna bizi eta gozatu nahi duen gazteria. Feminismoa eta ekologismoaren agerpena, ikastolen loraldia, alderdien legeztatzea, sindikatuen indartzea… 40 urteko gau beltzaren ondoren, orduko gazte belaunaldi haren ahalegina ez zen hutsala izan. Lan berri honetan, 70eko hamarkadan ipini dugu begipuntua.\n1998an abiatu ginen modu beretsuan egin dugu disko hau, hirukote moduan. Eta ”77” (Gaztelupeko Hotsak) izeneko diskoaren grabazioan, Jordi Mora kataluniarra aritu da soinu-hartzaile lanetan eta Suso Saiz madrildarrak egin ditu ekoizle lanak. Los Planetas, Piratas, Marlango, Javier Alvarez, Diego Vasallo, Ivan Ferreiro, Cristina Lliso (Esclarecidos)… Asko dira Suso Saizekin lan egin duten artistak.\nUrrian hasiko da disko berria aurkezteko bira. Adi, beraz. Emanaldiak atalean xehetasun denak.


Dultzino - Wikipedia, entziklopedia askea.\nPrato Sesia, c. 1250\nVercelli, 1307ko ekainaren 1a (56/57 urte)\nApostolic Brethren (en)\nDultzino (1250-1307), baita Frai Dultzino edota Dultzino Novarakoa izenez ezaguna ere, italiar fraide eta buru erlijiotsu bat izan zen, Gerardo Segarelli italiar fraidearen ondorengoa eta haren milenarismoaren jarraitzailea, Apostuluar Anaiak edo Dultziniar talde erlijiotsuaren sortzailea izan zen (italiera Fraticelli Apostolici).\nMunduaren Amaiera hurbil zegoela eta Espiritu Santua eta Apostuluen munduratzea berehalakoa izango zela predikatu zuen. Taldeak kristautasunaren jatorrira itzuli behar zela, erabateko txirotasuna eta apaltasuna predikatu eta aberatsak hiltzen hasi zenean, Eliza Katolikoarentzat desegokia bilakatu zen, hortaz Klemente V.a aita santuak taldea sekta izendatu eta Inkisizioari haien aurkako gurutzada ekiteko agindu zion. Dultzino atzemana, torturatua eta bizirik errea izan zen.


Lurraldeko proiektu nagusiak bideratuta, etorkizuneko desafioei aurre egiteko estrategia abian jarri du Foru Aldundiak - Artikulua - ORAIN Gipuzkoa\nLurraldeko proiektu nagusiak bideratuta, etorkizuneko desafioei aurre egiteko estrategia abian jarri du Foru Aldundiak\nGizarte zibileko 300 ordezkariren aurrean, lurraldean bizitako “blokeo egoera” amaitutzat jo du Markel Olano diputatu nagusiak eta legealdiko bigarren zatiari ekin dio Gipuzkoa “lehiakor eta solidario” bat eraikitzen jarraitzeko erronkari helduz\nGipuzkoako diputatu nagusiak, Markel Olanok, legealdi erdiko balantzea egin du gaur, Donostiako Tabakaleran elkartu diren gizarteko, ekonomiako eta politikako 300 ordezkariren parte-hartzearekin egindako kontu-emate ekitaldian. Horien guztien aurrean jakinarazi duenez, legealdiko bederatzi helburu estrategiko nagusiak “bideratu” dira dagoeneko lehen bi urte hauetan, eta hemendik aurrera foru erakundeak bere aktibitatean lehenetsiko du “gizartearen eta ekonomiaren ikuspegitik etorkizunera begira” lurraldeak dituen desafioei aurre egitea.\n“731 eguneko lanaren ondoren, hitza bete dugula baieztatu dezakegu, bete ditugula hartutako konpromisoak, hauteskundeetan babes zabala jaso ondoren. Gure lurraldea blokeo egoeratik ateratzeko ezinbestekotzat jotzen genituen proiektuak dagoeneko gauzatzen ari dira edo bideratuak daude. Etorkizunera begira jartzeko unea da, etorkizuneko Gipuzkoa eraikitzeko unea. Eta horretarako estrategia bat abian jarri dugu, gure gizartean aski errotuta dauden bi balio nagusiren gainean: lehiakortasuna eta elkartasuna”, adierazi du diputatu nagusiak.\nEAJ eta PSE-EEren gobernu koalizioa ekarri zuten 2015ko foru eta udal hauteskundeen bigarren urtemuga betetzen den honetan, Foru Aldundiak ekitaldia antolatu du Donostiako Tabakaleran, legealdiko lehen bi urteetako lanaren emaitzak herritarrei ezagutzera eman asmoz. Gipuzkoako diputatu nagusiak gidatu duen bilkuran, Aldundiaren lorpen nagusien berri emateaz gain, lurraldeak azken 24 hilabete hauetan bizitako bilakaera sozial eta ekonomikoa izan dute aztergai. Horretarako, hitza hartu dute Kultura, Turismoa eta Gazteriako foru diputatuak, Denis Itxasok, eta gizarte zibileko lau ordezkarik: Iñigo Diaz de Cerio ekintzaileak; Raquel San Sebastianek, Gureakeko ordezkari gisa; Alex Bengoak, IK-4 Teknikerreko zuzendari nagusiak, eta Henar Alcaldek, Orkestra Lehiakortasuneko Euskal Institutuko kideak.\nOlanok azpimarratu duenez, foru gobernua osatzen duten alderdiek erabaki zuten gobernu “indartsu eta sendo bat” osatzea, “gaitasun profesional handikoa”, eta “lehen minututik” 2015-2019 Kudeaketa Plan Estrategikoan jarritako norabidean gogor lanean jardun dutela azaldu du. Bide-orri horretan ezarritako bederatzi proiektu estrategikoak “modu egoki batean” aktibatu eta gauzatze bidean daudela gogorarazi du –Ekonomia Suspertzeko Plana, Gizarte Zerbitzuen Mapa, hondakinen arazoari irtenbidea bilatzea, Donostialdeko Topoa, Pasaialdearen biziberritzea, Tabakalera, Deskargako autobidea, Gobernantza Berriko estrategia eta balio demokratikoetan eta bizikidetzan sakontzeko estrategia–.\nDiputatu Nagusiak nabarmendu du Gipuzkoako ekonomia ehuna lagundu eta ekonomiaren susperraldia finkatzeko egindako lana, gainontzeko erakunde eta lurraldeko eragile sozial eta ekonomikoekin elkarlanean. Xehetu duenez, alor honetan abian jarritako lanak Ekonomia Suspertzeko Plana izan du oinarri, batetik, eta fiskalitate aurreratu bat eta lurraldeko azpiegituren modernizazioa, bestetik. Horren lekuko, Olanok gogoratu du dagoeneko 420 enpresa eta 1.800 lanposturen sorrera bultzatu dela egitasmo honen bitartez; zerga iruzurraren aurka aritzeko 45 kontratazio berri bultzatu direla eta Deskargako obrak martxan daudela dagoeneko, gisa horretan Gipuzkoako biribilgunea amaitzeko bidean jarriz.\n“Aurrean dugun testuinguru ekonomiko berriak aukera ematen digu eta behartzen gaitu apustu berriak egitera. Eta hor anbizioz jokatuko dugu, gure ekonomia ehuna etorkizunera begira jarriz. Horregatik apustu sendoak egingo ditugu datozen hilabeteetan, lau eremu estrategikotan: fabrikazio aurreratua, biozientziak, energia eta mugikortasuna eta gastronomia”, aurreratu du.\n“Lehiakortasuna eta elkartasuna dira gure gobernuaren kudeaketaren oinarri”, lehenetsi du diputatu nagusiak, zeinek gogorarazi dituen lan eremuan pertsonen parte-hartzea eta kontziliazioa bultzatzeko martxan jarritako ekimenak, eta Gizarte Politikara bideratutako 364 milioiko aurrekontua –foru aurrekontuaren erdia, hain justu–. “Gure politiken ardatz gisa pertsonen aldeko apustua indartu egingo dugu, Izan ere, lehiakortasunaren alorrean aurrera egiteaz gain, Europa mailan desberdintasun gutxien dituen lurraldeetako bat bilakatu nahi dugu Gipuzkoa”, berretsi du.\nEtorkizunera begira, Gipuzkoan 80 urtetik gorako biztanleen konpurua egungo 49.000tik 56.000 igoko dela estimatzen da. Adin tarte horretan 7.000 lagun gehiago kokatuko dira, beraz. “Lehen mailako desafio baten aurrean gaude. Helburua da pertsona horiek guztiek arreta egokia jasotzea, emandako zerbitzuaren kalitatea bermatuz, eta horretarako politika integralak ditugu martxan. Bide horretan pauso bat aurrera emango dugu eta arreta eredu oraindik eta gizakoi eta pertsonalizatuagoak eskainiko ditugu”, jakinarazi du Olanok.\n“Baina ez da soilik zer egin nahi dugun, hori bezain inportantea da nola egingo dugun”, gehitu du diputatu nagusiak. Horregatik, azaldu duenez, etorkizunera begirako politikak “etengabeko kontraste-lana eta experimentazioa” izango dute gizarte zibilarekin, Etorkizuna Eraikiz programaren bitartez, gisa horretan lurraldeko gobernantza eredu berrian sakonduz.\nAurrean dugun testuinguru ekonomiko berriak aukera ematen digu eta behartzen gaitu apustu berriak egitera. Eta hor anbizioz jokatuko dugu, gure ekonomia ehuna etorkizunera begira jarriz. Horregatik apustu sendoak egingo ditugu datozen hilabeteetan\nGipuzkoako lehen diputatu nagusiordeak, Denis Itxasok, adierazi du azken bi urtetan Foru Aldundia kudeatzen duen EAJ eta PSE-EEren arteko akordioa “erritmo bizian” ari dela irtenbidea ematen “lurraldeak azken urteetan bizirik zituen arazoei, agenda politikoan egiteko zeudenak”. Adibide bezala jarri ditu Pasaialdeko biziberritzea edota Zubietako obren hasiera, non hondakinen kudeaketarako zentroa egitea aurreikusten den, aurreko gobernuak konpondu ezin izan zuen arazo larria.\nItxasok azaldu duenez, “kudeaketa erritmo honi esker Gipuzkoa betiko eztabaidetatik atera, martxan jarri eta arazo larrienei irtenbidea emateko erabakiak hartzen ari dira, urteetan akordio falta dela eta katramilatuta zeuden kontuei konponbidea emanez”. Itxasok gobernu koalizioa osatzen duen alderdi sozialistaren izenean hitz egin du, nabarmenduz zeharkako akordio honen bitartez, Gipuzkoa berritzen ari dela bere agenda politiko, kultural eta sozioekonomikoa, “orain arte ezinezkoa izan dena bizi izan dugun erakunde buxadura dela eta”. Atal honetan, azpimarratu ditu klima aldaketari aurre egiteko politika berriak, erakundeak lantzen ari diren hiriguneko burdinbide garraio eskema berria, talentua sustatzeko eta nazioartekotze ikuspegiarekin egindako politika kulturalak, Tabakalerako Elias Querejeta Zine Eskola, edota erronka demografikoari aurre egiteko jorratzen ari diren kontziliazio politika berriak.\nAzkenik, Itxasok nabarmendu du foru Gobernuaren gertutasuna, bere ustetan Gipuzkoako edozein udalerritako zinegotziek bezala lan egiten baita. Benetako parte-hartze eta kontsultarako foroak eratuz, bultzatuz erakundearen web orrien modernizazioa herritarrak hobeto informatu eta euren kezkak bideratu ahal izateko, sustatuz gizartearekin lankidetzan oinarritutako gobernantza estiloa eta lan eginez tokiko erakundeekin elkarlanean. Puntu honetan, nabarmendu ditu Gipuzkoako Turismo Mahaiaren eraketa, Arte eta Kulturaren Kontseiluarena eta Lurraldeko Hondartzen Mahaiarena.


10 urrats B2B Twitter estrategia hobea eraikitzeko Martech Zone\nOstirala, uztaila 8, 2011 Ostirala, uztaila 8, 2011 Douglas Karr\nDuela gutxi irakurri dut Twitterrek LinkedInek baino bi aldiz erabiltzaile gehiago dituela. Twitter aplikazio eta integrazio ugariekin, txioak anplifikatzeko erraztasuna ere askoz ere handiagoa da. B2B Twitter erabiltzailea naizen aldetik, nire Twitter estrategia lantzen ari naiz jarraitzaile bat sortzen jarraitzeko eta ikusle garrantzitsuenak erakartzeko. Hona hemen hedatzen ditudan estrategia batzuk:\nIdentifikatu xede-publikoak jarraitu. Bi modu desberdin burutzen ditut ... lehenengo profileko datuak nire audientziarentzat garrantzitsuak diren hitz gakoak bilatuz eta bigarrenean nagoen industria bereko jarraitzaileei jarraituz. Bi prozesu hauek nahiko errazak dira, besteak beste TweetAdder. Egia esan, ez dut tresna hoberik aurkitu horretarako! (Bai, hori kidea da).\nNire jarraitzaileei galdera orokorrak bota beharrean, nik galdera zuzenak egin jarraitu nahi dudan edo harreman bat sortu nahi dudan jendeari. Zenbait kontu ez dira nire xede-publikoa, baina industrian aginpidea dute eta horregatik hartzen dut parte. Duina banaiz, hitz egingo didate eta sustatuko naute ere ... horrek autoritatea ematen du eta nire jarraitzaileak eraikitzen ditu.\nErabiltzen dut sare sozialen jarraipena besteei laguntzeko aukerak identifikatzeko. Besteei laguntzen diezunean, askotan negozio harremanak sortzen dira eta horrek diru konpromisoak ekar ditzake. Ez pentsa horrela norbait doan laguntzea... besteei zure espezializazio arloan publikoki lagunduz gero, munduak besteei laguntzen zuri begira dago. Laguntza ikusten dizutenez, gogoratuko dira ... eta laguntza behar dutenean deituko dizute.\nErabiltzen dut Twitter aplikazioak estekak jarraitzen, txiokatzen eta laburtzen kudeatzen laguntzeko. Twitter.com, gunea, izugarria da horretarako. Baina TweetDeck, Seesmic eta HootSuite zoragarriak dira. Elkarrizketak askoz ere modu eraginkorragoan kudeatzeko aukera ematen dute.\nI ordaindu sustatzeko nire profila bezalako guneetan TwitterCounter. Beharrean jarraitzaileak erostenIkuspegi izugarria da, egun batzuk geroago alde egiten duten spammy jarraitzaileen ondorioz, TwitterCounter bezalako guneek nirekin harremanetan jarriko diren erabiltzaile serioak erakartzen dituzte, garrantzitsuak iruditzen bazaizkit.\nAskotan aritzen naiz elkarrizketa polemikoa eta errespetuz eztabaidatu nire oposizioa. Denek maite dute eztabaida ona ... batez ere gai oso ukigarri baten inguruan. Jendea iraintzeaz kezkatu baino, seguruenik negozioak egin nahi ez nituzkeen jendea iragazten dut. Ez izan beldurrik desadostasunera salto egiteko, egin errespetuz (zein itsusiak diren).\nI sustatu ... denak. Nire bezeroen lehiaketak eta nire lehiaketak ere arreta pizten didate. Kontua da nire ikusleentzako aplikagarria den aholku eta informazio harrigarria jartzen dutela. Informazio hori nire ikusleekin partekatuz, nire txioen balioa nire jarraitzaileekin areagotzen ari naiz ... sekula ez da txarra.\nSaiatzen naiz inoiz ez hitz egin neure buruaz. Inor ez da zaintzen zu eta egiten ari zarenaz. Haiei ematen diezun balioa axola zaie. Pixka bat lineaz kanpo banoa, jendeari zergatik esango diot. Ezaguna izan daitekeen gertaerara joango banaiz, txiokatu dezaket ... baina hori da nire jarraitzaileekin topo egin ahal izateko. Egia esan, gosaltzeko zer iragartzen duten jendeak azkar baztertuko ditudala, etab. Inori ez zaio axola ... batez ere negozio sare baliotsua eraiki nahi duten pertsonei. Zakar hori Facebook-entzat da. 🙂\nerabiltzen dut hashtags ahal den neurrian. Eraginkortasunez hashtag-ak erabiliz beste batzuek bilatzen dutenak zure edukia aurkitzen duen jende kopurua eta zure jarraitzaileak eraiki ditzake. Ez gutxietsi # ikurraren indarra!\nTxiokatzeko ezer onik ez badut, nik demontre! Batzuetan egun bat edo bi igaroko dira nire txio duinik gabe. Ongi nago horrekin ... egin nahi dudan azken gauza nire jarraitzaileen korronteak alferrikako edukiz betetzea da!\nNegozio baten jabea bazara, ulertzen duzu telefonoak deitu arte itxarotea dela ziurrenik porrotera biderik azkarrena. Elkarrizketan parte hartu nahi baduzu, oraintxe bertan gidatzen, erantzuten, zuzentzen eta elkarrizketan parte hartzen aktibo egon behar duzu.\nNegozioak Twitterren daude. Negozioak zu eta zure lehiakideak ikertzen ari dira. Negozioak irtenbide bila dabiltza. Ez bazaude haiei laguntzeko, ez espero zu bilatuko zaituztenik. Haien aurrean egon behar duzu etengabe ... erantzun egokiekin une egokian.\nUztailean 9, 2011 at 1: 37 AM\nzer erabili nahi duzu Txioen bidez partekatzen dituzun estekak kontrolatzeko edo?\nUztailean 9, 2011 at 2: 18 AM\nHootsuite edo Bit.ly erabiltzen ditut estekatzeko. Benetako kanpaina baterako bada, kanpainaren jarraipen kodea jarriko dut, Analytics-en bisitak ikusi ahal izateko.\n10ko uztailaren 2011an, 5: 44an\nGr8 artikulua ...\nNiretzat Twitterren B2B harremanak eraikitzea da 🙂\n11ko uztailaren 2011an, 3: 56an\nGauza onak, Doug. Twitter ere leku bikaina da ego asko aurrez aurre ikusteko. Twitterren ausardia pixka batekin erakusteko orduan hurrengo pertsona bezain erruduna naiz. Twitterren hasiera batean eduki berri hain berri eta erreala partekatzen denez, bertxioen ozeano bat ikusten dugu, gehienak hasierako iturri berdinetara seinalatuz. Hala ere, badira pare bat modu baliagarri bihurtzeko. Senti daiteke atzera botatzea ekintza norbanakoaren pentsamoldea hobeto ulertzeko aukera leihoa dela. Oso indartsu erabil dezakezu joera aztertzeko. Dakizuenez, badaude aplikazioak bi hauek oso modu eraginkorrean egiten laguntzeko. Niretzat, ordea, Twitter abiapuntu bikaina da jendearekin elkarrizketa esanguratsua izateko eta mantentzeko. Eta nik uste dut hor sartzen dela benetako balioa. Adibide gisa, Twitter-en elkarrizketak egiten dituzunean, ez ninduke harrituko zure blog korporatibora, Facebook orrialdera eta Blog Talk Radio-ra sintonizatutako jendeari zabalduta ikusteak. Hainbeste erakunde ikusten ditut orain Twitter-en pentsatzen ari diren beste marketin kanal bat bezala pentsatzen dutenean, beraien bezeroekin elkarrizketatzeko erabiltzeraino graduatu ere egin ez direnean. Ikusi ROI mantrarako uneko aldaketa eta ezin duzu pentsatu enpresa gehienek oraindik ez dutela lortzen. Inoiz bezala.\nMaiatza 10, 2012 2 at: 09 PM\n"Galdera zuzenak egiten dizkiet jarraitu nahi dudan edo harreman bat sortu nahi dudan jendeari". Nolako galderak egiten dituzu?\nMaiatza 17, 2012 7 at: 19 PM\n@ google-aa522cbe3de1ac803a0cf795b19e8a3a: disqus, horrekin esan nahi dudana da denbora hartzen dudala beren profilak eta guneak benetan aztertzeko, etxeko lanak egin ditudala erakusten duten galdera onak identifikatzeko. Twitterren, beti ikusten dut jendeak automatikoki erantzuten duela "Esadazu zer liburu irakurtzen ari zaren" ... eta badakit ez dutela interesik ere irakurtzen ari naizen horretan. Horren ordez, gustatzen zait haiei buruz pixka bat irakurtzea eta haiek erantzun dezaketen galdera egitea.\nAdibidez, ikusi nuen ecommerce enpresa batekin egiten duzula lan eta Magento-rekin lan egiten duzula ematen du? Magento erabiltzen duten bezero batzuk ditugu eta maiz baliabideak bilatzen dituzte noizean behin laguntzeko - hori al zenuke egin dezakezun lan mota?\n14 otsailak 2013, 5:11


Asfaltoan loratu zen krabelina | Politika | Berria\n1978ko sanferminen 40. urteurrena. German Rodriguezen oroitarria.\nAsfaltoan loratu zen krabelina\nGerman Rodriguezen omenezko oroitarria borroka antifrankistaren ikur bihurtu da. Eskuin muturraren erasoak eta UPNko agintarien erdeinua sufritu ditu hainbat urtez.\nGerman Rodriguezen omenezko ekitaldia, 1988. urtean, hilketaren hamargarren urteurrenean. PELLO H. Tamaina handiagoan ikusi\nHasieratik izan zuen esanahi berezia. 1978ko uztailaren 8an, German Rodriguez zerraldo erori zen unean, muturreko emozioen topaleku bihurtu zen Orreaga etorbideko kantoi hura. Tristurak, beldurrak eta batez ere amorruak gainezka egin zuten hasieran. Uztailaren 8an bertan, lehen lore sortak eta kandelak jarri zituzten LKIko kideek. Ondoan aparkatutako Renault zuriaren atean odol zipriztinak ikus zitezkeen oraindik, erabat lehortu gabe. Hemen erail dute German gure kamarada. Gogoan zaitugu, idatzi zuten hildako gaztearen alderdikideek pankarta batean. Aste gutxiren buruan paratu zuten lehen oroitarria ere, German Rodriguezek tiroa jaso zuen tokian bertan. Sinbolo bihurtu zuten espaloia.\nOrdutik, mina eta amorrua ez dira Orreaga etorbidetik desagertu, baina beste sentimendu batzuk ere batu zaizkie azken hamarkadetan: elkartasuna, errespetua, malenkonia eta maitasuna, besteak beste. Horien guztien lekuko izan da oroitarria.\nHerri ekimenari esker altxatutako ikur horrek, baina, eskuin muturreko talde parapolizialen gorrotoari eta udal agintari erregionalisten erdeinuari egin behar izan die aurre. Asfaltozko eta porlanezko ahanzturari gailendu zaio, urtez urte, herritarrek gordetako oroimena.\nLehen egunetik, beilatoki inprobisatuaren aurkako erasoek ez zuten etenik izan. Hasieran, German Rodriguezen alderdikide eta lagunek toki hartan espazio ireki bat uztea erabaki zuten; belargune txiki bat. Etengabe ureztatzen zuten, baina ez zuen asko iraun: norbaitek gai kimikoak bota zizkion, belar guztia hondatu arte. Orduan, peñek burdinazko hilarri bat jarri zuten.\nHandik gutxira, baina, mailu batekin hondatu zuten oroitarri hura ere. Lurrean botata agertu zen, hainbat puskatan birrinduta. Peñak saiatu ziren alanbre batekin zatiak lotzen, baina ezinezkoa zenez, hilarri berri bat egitea beste erremediorik ez zitzaien gelditu. Iruñeko eskultore anonimo batek egin zuen lana. Brontzezkoa, oraingoan, kolpe eta erasoei eutsi ahal izateko. Lau zentimetroko lodiera zuen piezak. Diseinatzeko, moldea egiteko eta galdatzeko denbora behar izan zen, baina jarri zuten. Kostuak beren gain hartu zituzten sanferminetako peñek, bizilagunek eta kultura elkarteek.\nOroitarri berriaren sustatzaileek espero bezala, brontzezko eskulturak ongi eutsi zien kolpeei eta pintura potoei. Ez, ordea, lehergailuei: 1980ko hamarkadaren hasieran, bonba bat jarri zioten. Lurrean ongi bermatua zegoen hilarria, baina hala ere, okertu eta beheko aldea hondatu egin zitzaion, eztandaren ondorioz. Bonba nork jarri zuen ez zen inoiz argitu, baina lehergai karga handiak eta erasoaren kutsu «profesionalak» susmoak piztu zituen Hilarria batzordeko kideen artean. «Asteko gau zehatzetan gertatzen ziren eraso guztiak. Gau haietan, oroitarria zaintzera ateratzen ginen, eta Poliziak berak atxilotu gintuen. Euren burua nabarmentzen zuten, gu beldurtzeko», azaldu zion BERRIAri batzordeko kide batek, bere izena eman gabe [BERRIA, 2007-03-01]. Bospasei urtez, erasoek ez zuten etenik izan, eta beste bi bonba jarri zituzten Orreaga etorbideko iskin horretan. Oroitarriak zutik iraun zuen hala ere.\nBarcinak kendu zuen\nEskuin muturreko talde espainolisten erasoez gain, ordea, German Rodriguezen memoria gorde eta 1978ko sanferminetan gertatutakoa salatu nahi zuten eragileek beste oztopo bati egin behar izan zioten aurre: udal agintarien jarrera. 1995ean, Javier Chourraut alkate zela, oroitarriari izaera «ofiziala» emateko aukera planteatu zuen CDNk, PSNk eta EBk osatutako hirukoak, baina proposamenak ez zuen aurrera egin. Gerora, UPN agintera iritsita, okerrera egin zuen egoerak, eta axolagabekeria ezinikusi bihurtu zen: hainbat urtez, udalak aparkalekuak jarri zituen Orreaga etorbide osoan. Oroitarritik zentimetro gutxira aparkatzen zuten ibilgailuek, ia ukitzeraino. Are: peñakideek zenbait auto pultsuan jaso eta apartatu behar izaten zituzten, uztailaren 8an German Rodriguezi omenaldia egin ahal izateko.\nEgoera zentzugabe horrek goia jo zuen 2005ean. Karlos III.a etorbidean lur azpiko aparkaleku bat egiteko aitzakiarekin, Yolanda Barcina alkate ohiak oroitarria kendu eta soto batean gorde zuen. Oposizioko indarrek zazpi mozio aurkeztu zituzten udalbatzan, hilarria bere tokian berrezartze aldera, eta eragile sozialek ere protesta ugari antolatu zituzten. Alkatearen erantzuna: entzierroaren monumentu erraldoia paratzea oroitarria zegoen toki berean. 2007ko azaroan itzuli zen hilarria Orreaga etorbidera. Barcinak gehiengoa galdua zuen udalbatzan, eta Nafarroa Bai, PSN eta EAEren udal taldeek behartu egin zuten egoera lehengoratzera.\nOrdutik, aldatu egin dira gauzak: 2015etik, Iruñeko Udalak eta Nafarroako Gobernuak era ofizialean parte hartzen dute German Rodriguez gogoratzeko ekitaldian, eta haren omenez jartzen dituzten krabelin gorriek belarra zapaltzen dute. Ez asfaltoa.


ARARTEKO, 6. Ingurumena\nIngurumen arloak barne hartzen ditu lurzoruari, urari, aireari, florari eta faunari eragiten dieten kutsadura kategorien ziozko eraginen erreklamazioak. Guztira 74 erreklamazio jaso ditugu. Aurten, eta hala egingo da hemendik aurrera ere, beste modu batera banatu dira txosteneko atalak eta azpiatalak, erreklamazio bakoitzean salatutako ingurumen-eraginari buruzko irizpide material bati jarraituz.\nEragindako administrazioen arabera, modu honetara bil ditzakegu kexak:\n− Tokiko administrazioa 66\n− Euskal Autonomia Erkidegoko Administrazio Orokorra (Eusko Jaurlaritza) 17\n− Foru administrazioa 6\nAzpiarloen arabera, honela sailkatzen dira:\n− Kutsadura akustikoa 38\n− Bizitegi-lurzoruko jarduera sailkatuak 14\n− Ingurumenaren gaineko informazioa eta parte-hartzea 5\n− Administrazioaren funtzionamendua eta prozedura administratiboa 4\n− Lurzoruaren eta uraren kutsadura 4\n− Ingurumen kontrola 3\n− Kutsadura elektromagnetikoa 3\n− Hondakinak eta isuriak 1\n− Ingurumenaren gaineko beste eragin batzuk 1\n− Naturgune babestuak. Flora eta faunaren babesa. 1\nArlo honetako kexen izapideen egoerari eta emaitzari dagokienez:\n2010ean hasitakoak 89 65 23 8 10 5 1\nAurreko urteetan hasitakoak 123 56 63 44 19 0 4\nArlo honetako kexa gehienak, oraindik ere, hiriguneetako kutsadura akustikoak ekarritako arazoen ingurukoak dira. Aurkeztutako beste kexa batzuk ingurumen gaiei buruzko informazioa eskuratzearekin eta lurzoru kutsatuak leheneratzearekin loturikoak izan dira. Oraindik izapidetzen ari diren kexei dagokienez, adierazi behar dugu denbora gehiegi igarotzen dela jarduera sailkatuen zaratarekin eta eragozpenekin loturiko kexak kudeatzeko. Arrazoiak dira zenbait administrazio asko atzeratzen direla informazioa bidaltzeko edo erakunde honekin lankidetzan aritzeko, eta salatutako arazoak errepikatu egiten direla.\nEusko Legebiltzarrean, ingurumen arloko legediari dagokionez, berrikuntza bakarra Euskal Herriko Natura Babesteko ekainaren 30eko 16/1994 Legea aldatzen duen martxoaren 11ko 1/2010 Legea izan da. Lege horrek klausula garrantzitsu bat dakar naturguneak meatze-ustiategi berrietatik babesteko.\nProiektuen ingurumen-ebaluazioari dagokionez, bi arau aipatu behar dira Estatuko Administrazio Orokorraren esparruan. Urtarrilaren 11ko 1/2008 Legegintzako Errege Dekretuaren bidez onetsitako martxoaren 24ko 6/2010 Legeak, proiektuek ingurumenean duten eragina ebaluatzeko Legearen testu bategina aldatzekoak, administrazio baimena ez baizik eta adierazpen erantzulea eskatzen den kasuetan ingurumen-ebaluazioa egiteko prozeduraren zenbait alderdi argitzen ditu. Bestalde, martxoaren 26ko 367/2010 Errege dekretua onetsi da. Horren bidez, ingurumen-arloko hainbat araudi aldatu dira, lege hauetara egokitzeko: 17/2009 Legea, azaroaren 23koa, zerbitzuen jardueretara askatasunez iristeari eta haien erabilerari buruzkoa; eta 25/2009 Legea, abenduaren 22koa, zerbitzuen jardueretara askatasunez iristeari eta haien erabilerari buruzko Legera egokitzeko hainbat lege aldatzen dituena. Xedapen honek natura-ingurunea, urak, kostaldeak, ingurumen industriala eta halako eremuak gehitzen dizkio zerbitzuen liberalizazioari buruzko araudiari.\nBeste arlo batzuetan aipatu dugun bezala, funtsezkoa da ingurumen-arloko araudi bat onestea Euskal Autonomia Erkidegoan, barne merkatuko zerbitzuei buruzko Europako Legebiltzarraren eta Kontseiluaren 2006ko abenduaren 12ko 2006/123/EE Zuzentaraura egokitzeko. Beharrezkoa da araubide juridiko propio bat izatea, zuzentarauan eta estatuko legedian ezarritakoarekin bat etorriz, administrazio baimena behar duten edo aurretiaz jakinarazi behar diren jarduera eta instalazio gogaikarri edo kutsatzaileak arautzeko. Halako legerik ez dagoenez, ziurgabetasun juridikoa sortzen ari da hala euskal administrazioen artean nola banakoen artean, eta hori berehala konpondu behar da.\nBada Legebiltzarrean izapidetzeko dagoen lege aurreproiektu bat. Horren bidez, Zuzentaraura egokitzeko asmoz, hainbat lege aldatuko dira, hala nola Euskal Herriko Ingurumena babesteko otsailaren 27ko 3/1998 Legea. Aldaketa horretan, eranskinean datorren zerrendaren arabera lizentzia behar duten edo jakinarazi beharrekoak diren jarduera sailkatuen araubide bat ezartzen da.\nHalaber, Ekonomia Iraunkorraren Lege-proiektuaren aurreikuspenak aipatuko ditugu. Lege horrek –Gorte Nagusietan izapidetzeko prozesuan dago– ingurumen-iraunkortasunari buruzko kapitulu bat dakar, eta, bertan, hainbat neurri ezartzen dira energia aurrezteko eta kontsumo eraginkorra sustatzeko, bai eta iturri berriztagarrien erabilera sustatzeko ere, klima-aldaketan eragiten duten berotegi-efektuko gasak murrizteko helburuarekin. Halaber, garraioari buruzko neurri espezifikoak ezartzen ditu, ingurumen-eraginkortasuna areagotzeko. Atal horietako bat mugikortasun iraunkorrari buruzkoa da.\nBeste erreferentzia garrantzitsu bat uztailaren 9ko 903/2010 Dekretua da, uholde-arriskuak ebaluatu eta kudeatzeari buruzkoa.\n2010. urtean, herritarrekin lankidetzan aritzeko eta haiekin komunikatzeko esparru egonkor bat garatzea izan da ingurumen-arloaren helburuetako bat. Horretarako, ahalegina egin da hemengo ingurumen-elkarteekin harremanak indartzeko, elkarte horiekin harreman iraunkorra izateko asmoz, eta, era horretan, haien jardueren berri izan eta haiekin lankidetzan aritzeko esparru egonkor bat sortzeko asmoz. Lankidetza-esparru edo bilera-foro hori, batez ere Ingurumena 2.0 proiektuaren barruan gune birtual bat sortuta garatuko da. Arloaren beste helburu estrategiko bat ingurumen-informazioa eskuratzeko eskubidea baliatzeari buruzko proposamenak aztertzea eta egitea izan da.\n2010. urtean, hainbat bilera egin ditugu elkarte ekologista hauekin: Ekologistak Martxan, Ezpitsua, Txipio Bai, Berdeak, Mutriku Natur Taldea, Plataforma Errigoiri-Arrieta Garbi.\nBileren helburua hauxe izan da batez ere: gobernuz kanpoko erakundeei hainbat jarduketa-proposamen helaraztea ingurumenaren inguruan; batez ere, ingurumenari buruzko informazioa eskuratzeko eta parte hartzeko eskubidea baliatzearen inguruan. Halaber, gizarte-foroaren proposamen bat helarazi dugu, teknologia berriak erabilita.\nBilerak administrazioekin eta zerbitzuekin\nBilera bat egin dugu Uraren Euskal Agentziarekin, Errigoitiko errepide bat baimenik gabeko egokitu dela-eta jarritako kexa-erreklamazio baten inguruan.\nHalaber, beste bilera bat egin dugu Erandioko Udalarekin, ostalaritzako jarduerek eragiten dituzten kutsadura akustikoko arazoei buruz hitz egiteko.\nTxosten honetako IV. kapituluan, Arartekoaren abenduaren 30eko 6/2010 gomendio orokorraren laburpena erantsi dugu. Gardentasunari eta agiri publikoak eskuratzeari buruzkoa da gomendio hori. Bereziki, ingurumen informazioa eskuratzeari buruzkoa.\nWebgunearen, intranetaren eta gizarte-sareetako foroen kudeaketa\nProposamen nagusia da ingurumenari buruzko Ingurumena 2.0 foroa sortzea. Hainbat elkarterekin egindako bileretan, herritarrek ingurumen-informazioa eskuratzeko eta parte hartzeko duten eskubideen gaineko foro bat sortzeko ideia azaldu dugu.\nForo horretan informazioa eskuratzeko eskubide horren esparruari buruzko gogoeta egitea proposatzen dugu. Horretarako, interesgarria da jakitea elkarteek zer arazo izaten dituzten eskubide hori baliatzeko. Informazio edo sarrera horiek guztiak herritarren foroan txertatuko dira, eta foro hori gure webgunean egongo da ostatatuta.\nWebguneari dagokionez, asmoa da atal espezifiko bat izatea ingurumen-arloaren inguruan. Orri horretan, gizarte-foroaren emaitzaren berri emango da, batez ere ingurumenarekin loturiko eskubideen katalogoaren berri (eskubidearen edukia, aplikatzekoa den legedia, administraziora jotzeko inprimakiak, informazioa ukatuz gero sortzen diren arazoak). Beste menu batzuek barne hartuko dituzte Arartekoak beste arlo batzuen inguruan egiten dituen jarduketa nagusiak (kutsadura akustikoa, atmosferikoa, lurzoruarena edo urarena, elektromagnetikoa eta beste kutsadura batzuk).\n• Zenbat elkarte ekologistarekin egindako bilerak eta aurkeztutako hainbat kexa kontuan hartuta, jarraipen bat egitea planteatu da Euskal Autonomia Erkidegoko Lur Kutsatuen 2007-2011ko Planean jasotako zenbait alderdiren inguruan. Arrazoi horregatik, gai horren inguruko ofiziozko kexa bat ireki dugu. Helburua da alderdi garrantzitsuenak aztertzea, hala badagokio horien gaineko ebazpenak egiteko.\n• Ofiziozko jarduketa bat hasi dugu, "Eraikinen energia eraginkortasun handiagorantz" izeneko eraikuntza iraunkorrari buruzko Arartekoaren 2005. urteko gomendio orokorraren jarraipena egiteko.\n• Ofiziozko beste jarduketa batzuk ere egin ditugu, prentsan zaratarekin eta kutsadura akustikoarekin loturiko arazoei buruz argitaratu diren albisteen ondorioz. Esate baterako, Donostiako Atotxa auzoan gogaikarri gisa sailkatutako jarduera baten ondorioz egin dugun ofiziozko jarduketa.\nEkainaren 5ean, Ingurumenaren Munduko Egunaren harira, Arartekoak biodibertsitateari buruzko iritzi artikulu bat idatzi zuen: "Biodibertsitatea, bizi-iturria".\n2010. urtean, Arartekoak arlo honetan egin dituen jarduketa nagusiak banakoek eta elkarteek aurkeztutako kexen izapideak izan dira. Batez ere, erreklamazioen zioa izan da hainbat udalek ez dutela ezertxo ere egin tabernek, jatetxeek, supermerkatuek, elkarte gastronomikoek, gazteen lokalek eta arrandegiek sortzen dituzten zarata, eragozpen eta usainekin loturiko arazoak konpontzeko. Halaber, planteatu da zenbait jarduera industrialek, hala nola Galdakaoko Bridgestone Hispania fabrikak, zarata sortzen dutela. Zaratekin loturiko beste eragozpen batzuk honako hauek eragin dituzte: N-635 errepidean gauez egin diren obrek, Arrigorrian; Ibarrekolandan (Bilbo) egoitza bat egiteko egin diren eraispen- eta eraikuntza-lanek; eta Erriberabeitian (Araba) aurreikusitako hondakin uren araztegiak.\nLurzoruaren kutsadurari dagokionez, hainbat kexa jaso ditugu, Barakaldoko bi gunetan lurzorua kutsatu edo eraldatu dela eta. Salaketa bat hondakin-urak isurtzeagatik jarri dute. Itxuraz, Santa Marina ospitaletik zetozen ur horiek (Bilbo).\nAurkeztutako beste kexa batzuk ingurumen-informazioa eskuratzeko eta ingurumenaren gaineko erabakietan parte hartzeko arazoei buruzkoak izan dira.\nAuzo-plataforma batek, erreklamazio batean, gure iritzia eskatu du Errigoitiko (Bizkaia) industrialde bat garatzearen inguruan; izan ere, biomasa-planta bati bide emango dion erabilera industrial bat ezarri asmo da, eta horrek kalte egin diezaioke ingurumenari.\nIV. 1. Ingurumenaren gaineko informazioa eta parte-hartzea\nAtal honen barruan sartzen dira administrazioek ingurumen-informazioa eskuratzeko eta ingurumenarekin loturiko erabakietan parte hartzeko eskubideei dagokienez gaizki funtzionatu dutela-eta jarritako erreklamazioak.\nAurten, hainbat erreklamazio jaso ditugu ingurumen-informazioari buruzko eskabideei erantzun ez zaiela eta. Administrazio-batzorde baten kasua izan da hori; hain zuzen ere, salatu du, zazpi hilabete baino gehiago igaro badira ere, ez duela jaso Eusko Jaurlaritzako Ingurumen, Lurralde Plangintza, Nekazaritza eta Arrantza Sailari eta Uraren Euskal Agentziari eskatutako ingurumen-informazioaren erantzunik. Eskabide horien gaineko egiazko erantzuna lortzeko, Arartekoak bi gomendio bidali ditu, eta horien bidez administrazio horiei eskatu die erantzun dezatela hilabeteko epean, informazioa eskuratzeko eskubidea arautzen duen uztailaren 18ko 27/2006 Legeak ezartzen duen moduan.\nBeste auzi bat Erriberabeitiko Udaleko bizilagun batek planteatu digu. Izan ere, Manzanosen, Erriberabeitian, bere jabetzaren ondoko lurzatian hondakin-urak arazteko estazio bat egiteko proposamena dago. Erreklamatzaileak Udalari eskatu zion adieraz ziezaiola gisa honetako instalazioek zenbateko tartea utzi behar duten gutxienez jendea bizi den guneekin, zarataren eta usainaren ondorioz eragozpenik ez izateko. Eskabideari erantzuten zion hirigintza-txostenean, jarduera gogaikarriei zein lege-esparru aplikatzen zaien baizik ez zen adierazi: Ingurumena Babesteko otsailaren 27ko 3/1998 Lege Orokorra. Alabaina, Udalak ez zuen informaziorik eman izapidetzen ari zen araztegiaren proiektuaren inguruan, nahiz eta administrazio horrek parte hartu zuen Uraren Euskal Agentziaren proiektua jendaurrean ikusgai jartzeko izapidean. Informazioa eskuratzeko eskubidea arautzen duen uztailaren 18ko 27/2006 Legeak ezartzen duenez, ematen den informazioak zehatza izan behar du, eta administrazioak ez badu eskatutako informazio hori, administrazio eskudunarengana jo beharko da. Horregatik, erakunde honek uste du Erriberabeitiko Udalak informatu egin behar zuela erreklamatzailea araztegiaren inguruan zegoen proiektuaz, eta izapidearen ardura zuen administraziora bidali behar zuela, hau da, Uraren Euskal Agentziara, zegozkion ondoreetarako. Halaber, Udalak, proiektuaren jakitun zen aldetik, araztegia kokatu asmo duten lurzatiaren hirigintza-ezaugarriei buruzko informazioa eman behar zion erreklamatzaileari, eta lagundu egin behar zion estazioa instalatzeko jarraitu behar diren ingurumen-izapide zehatzei buruzko informazioa bilatzen (jarduera sailkatuen lizentzia lortzea, jakinaraztea, eta, hala badagokio, ingurumen-inpaktua ebaluatzea).\nParte-hartze publikoari dagokionez, gizarte-erakunde eta elkarte batzuek kexa bat aurkeztu digute, Errenteriako Udalak ez dietelako erantzun udalerrian ingurumenari buruzko aholku-batzorde bat sortzeko proposamenari. Aurkeztutako eskabideari erantzunez, Udalak adierazi du ingurumenari buruzko aholku-batzordea sortzea Udalak Tokiko Agenda 21eko Ekintza Planean hartutako konpromiso irmo bat dela. Udalak adierazi du organo hori sortzea oso konplexua dela teknikoki; izan ere, kanpoko aholkularitza behar da ekimen hori martxan jartzeko. Alabaina, gaur egungo egoera ekonomikoa zein den ikusita, alegatu du ez duela bitartekorik zerbitzu hori kanpoan kontratatzeko. Erantzun hori ikusita, Udal horrek aurreikusitako izapideak egiteari utzi gabe, hainbat ohar egin genizkion Udalari. Hala, aztergai dugun kasuan, parte hartzeko kontsulta organo bat sortzeko erabakia gehiengoz hartu behar du erabakiak hartzeko udal organo eskudunak; izan ere, ez dago legezko betebeharrik halakorik sortzeko. Beste herri batzuetan, ingurumenaren arloko kontsulta-erakundeak sortzea tresna positiboa izan da herritarrei parte hartzeko bide emateko eta Agenda 21a ezartzearen ondoriozko lanen jarraipena egiteko. Gaur egungo abagune ekonomikoak ziurgabetasuna sortzen duela eta, Udalak beste aukera batzuk balora litzake helburu hori lehenbailehen lortzeko, beste kudeaketa-formula batzuk bilatuta. Hala, Udalak kontuan har lezake aholku-batzorde hori udal zerbitzuen bitartez abiarazteko aukera. Horretarako, antzeko ekimenak martxan jarri dituzten inguruko beste udalerri batzuen esperientzia balia lezake. Halaber, Udalak balia litzake aurretiaz beste udal organoak sortzeko egin dituen lanak, hala nola Errenteriako Hirigintzako Aholku Batzordea sortzeko egindakoak.\nIV. 2. Ingurumen-kontrola\nAtal hau proiektuek eta jarduerek ingurumenean duten eragina ebaluatzeko jarraitutako prozedura administratiboetako disfuntzioen ingurukoa da. Prozedura horren barruan sartzen dira ingurumen-inpaktuaren ebaluazioa, ingurumen-baimen integratua eta jarduera sailkatuen lizentziak edo jarduera jakinaraziak.\nAuzo-plataforma batek gure iritzia eskatu du Errigoitiko (Bizkaia) industrialde bat garatzearen inguruan; izan ere, biomasa-planta bati bide emango dion erabilera industrial bat ezarri asmo da, eta horrek kalte egin diezaioke ingurumenari. Sektore horren garapena onetsi zuen plan partzialak ez zuen barne hartzen erabilera industrial hori egiteko aukera eta ez zen egin ingurumenaren gaineko ebaluazio-prozedurarik. Gaur egun, izapidetzen ari dira proiektuak ingurumenean izango duen eraginaren ebaluazioa. Halaber, zalantza sortu da sektore horretarako aurkeztutako urbanizazio-proiektuak ingurumenean izango duen inpaktuaren inguruan, bai eta Errigoitiko Udalak sektoreko konexioa hobetuko duen bide bat egiteko sustatutako beste obrek izango duten inpaktuaren inguruan ere. Azken auzi horren barruan, planteatu da administrazio hidraulikoaren baimenik ez zegoela zortasunaren eremuan obrak egiteko eta Uraren Euskal Agentziak obrak gerarazteko agindua eman behar zuela. Berrurbanizazio-proiektuaren kasuan, Eusko Jaurlaritzako Ingurumen, Lurralde Plangintza, Nekazaritza eta Arrantza Sailak proiektu horrek ingurumenean izango duen inpaktuari buruzko azterlana egingo du. Bidea egokitzeko obrei dagokienez, azkenean Udalak jadanik hasitako obren gertatzezko baimena eskatu du. Hori ez da eragozpen izan zehatzeko espedientea abiarazteko eta administrazio hidraulikoari dagokion gerarazte-agindua betetzeko.\nIV. 3. Kutsadura akustikoa\nAtal honetan sartutako beste hainbat erreklamaziotan, zaratak eragindako arazoak izan dira kexatzeko arrazoi nagusia. Halaber, hiri-lurzoruko, lurzoru industrialeko eta lurzoru urbanizaezineko jarduera sailkatu batzuen inguruko erreklamazioak bildu dira. Bestalde, administrazioak egindako zenbait obrak edo azpiegiturak atera duten zarataren ziozko erreklamazioak ere sartu dira.\nAtal honetan, salaketa ugarienak bizitegi-lurzoruetan kokatutako jarduerek, jarduera sailkatu izenekoek, modu irregularrean funtzionatzearen ondorioz eragiten dituzten zarataren, usainen eta kearen ziozko eragozpenekin loturiko kexak izan dira. Erreklamazio horiek jartzeko arrazoia izan da Udalak ez duela ezer egin salaketa horien inguruan, nahiz eta administrazio-eskuesleak etengabe kontrolatzeko galdatzen duen. Horrek esan nahi du administrazioak une oro duela sortzen diren arazoak konpontzeko neurri zuzentzaileak ezartzeko ahala; horrez gainera, neurri horiek berraztertzeko eta eguneratzeko ahala du, baldin eta eraginkorrak ez badira behar bezalako funtzionamendua bermatzeko.\nEspedienteak izapidetzeari dagokionez, gure autonomia erkidegoan oraindik ere udal askok gutxiesten dituzte jarduera sailkatuak eta, bereziki, ostalaritzako establezimenduak ikuskatzeko eta kontrolatzeko eginkizunak. Maiz, ez zaie behar besteko arretarik jartzen, eta ez da erabiltzen horiek egoki kudeatzeko beste bitarteko material eta pertsonal.\nAuzi espezifiko bat banakoek elkarri eragiten dizkieten zarata eta eragozpenak dira. Halako gatazkak konpontzeko bidea banakoen artekoa da. Halaber, Zaratari buruzko azaroaren 17ko 37/2003 Legeak bere jardun-esparruaren barruan hartzen du auzoen arteko harremanetan sortutako kutsadura akustikoa ere, baldin eta udal ordenantzekin eta tokiko erabilerekin bat etorriz onartzen diren mugak gainditzen badituzte. Horretarako, tokiko administrazioek, zaratari buruzko ordenantzen bitartez, arau-haustetzat har dezakete auzoek sortzen duten zarata, baldin eta, tokiko erabilerekin bat etorriz, onartzen diren mugak gainditzen badira. Auzi horren ingurukoa da Arartekoaren 2010eko azaroaren 12ko ebazpena. Horren bidez, etxebizitza partikular batek ateratzen zuen zarata kontrolatzeko egindako esku-hartzearen ondorioz Trapagarango Udalaren kontra aurkeztutako erreklamazioa amaitu da.\nIV. 4. Lurzoruaren eta uraren kutsadura\nAtal honetan, hala jabari publiko hidraulikoan nola itsas-lurtarrean uren eta kostaldeen ingurumen-kalitateari eragiten dioten isurien ziozko kexak bildu dira. Halaber, lurzoruaren kutsadura biologiko eta kimikoak ingurumenari egindako kalteak sartu dira.\nBestalde, atal honetan jaso behar ditugu plataforma ekologista batek Barakaldoko udal barrutiko Ansio-Ibarreta sektorearen inguruan aurkeztutako erreklamazioak ere. Hain zuzen ere, plataforma horrek adierazi du sektore horretako hainbat lurzatitan lurzorua kutsatuta dagoela eta urbanizatzeko asmoa dutela, bizitegitarako erabilerarako. Eusko Jaurlaritzako Ingurumen, Lurralde Plangintza, Nekazaritza eta Arrantza Sailak salaketa bat aurkeztu du, eta, horren ondorioz, lurzoruak zer kalitate duen adierazteko espediente bat abiarazi da. Lurzati horiek lurzoru eraldatutzat jota amaitu da espedientea, baina hori bateragarria da aurreikusitako bizitegitarako erabilerarekin. Hori horrela, hainbat kontrol-neurri ezarri dira, hondeaketa gehigarririk egiten bada ere, eta lurpeko eraginen jarraipena ere egingo da. Nolanahi ere, elkarteak adierazi du kezkatuta dagoela. Izan ere, lurzati horietako eremu batzuetan lurzorua eraldatuta dago eta hiri-lurzorurako B ebaluazioko adierazleetatik gorako balioak dituzte, lurzorua ez kutsatzeko eta kutsatutakoa garbitzeko otsailaren 4ko 1/2005 Legeak ematen duen definizioarekin bat etorriz.\nIngurumen Sailak uste du, hondeaketa-jardueren jarraipen- eta kontrol-neurrietan lortutako emaitzekin bat etorriz, agerian geratu dela kokagunea deskutsatu dela, eta egiaztatu dela geratu den lurzoruaren kalitatea bateragarria dela aurreikusitako bizitegitarako erabilerarekin. Halaber, ingurumen-organoak beharrezkotzat jo du eremu horren azterlan historiko xehatu bat egitea. Izan ere, lurzoruen inbentarioan sartu gabeko eremu horretan hainbat arazo daude lurzoruaren kalitateari dagokionez, eta ez dago kutsadurarekin loturiko aurrekari ezagunik. Azterlan horren emaitzek bide emango dute, hala badagokio, lurzorua kutsa dezaketen jarduerak jasaten dituzten edo jasan ditzaketen lurzoruen inbentarioa eguneratzeko prozedura abiarazteko.\nIV. 5. Kutsadura elektromagnetikoa\nAtal honetan, telefonia mugikorreko eta telebistako antenek eta instalazioek, energia elektrikoa banatzeko sareek eta Internetera WIFI bidez konektatzeko sistemak sortzen dituzten uhin elektromagnetikoen igorpenari buruzko kexak sartu dira.\nAzken urte hauetan, erakundeak arlo honen inguruan egin izan diren azterlanen jarraipena egin du batez ere. Alde horretatik, badirudi gaur arte ez dagoela inolako frogarik esateko kausa-efektu harremana dagoela telefonia mugikorreko antenek sortzen dituzten uhin elektromagnetikoen eta biztanleriaren artean gaixotasun larriak agertu izanaren artean. Halaber, kontuan hartu ditugu gisa honetako instalazioak arautzen dituzten udal ordenantzen kontra Estatuko Administrazioak egindako salaketen inguruan hartutako erabaki judizialak.\nHorri dagokionez, komeni da Auzitegi Gorenaren jurisprudentzia finkatu bat aipatzea (2009ko azaroaren 17ko epaia, 15 de junio de 2010eko ekainaren 15eko epaia eta 2010eko urriaren 5eko epaia). Horren arabera, "uhin elektromagnetikoen ziozko arrisku hori ezin da itxitzat hartu ikuspuntu zientifiko hertsi batetik", eta, beraz, Auzitegi Gorenak ezartzen du eska daitezkeela, komunikazioen gaineko ordenantzen bitartez, babes-neurri gehigarriak, bai estatuko araudian, hau da, irailaren 26ko 1066/2001 Errege Dekretuan esposizio elektromagnetikoetarako ezarritako mugak murriztuta, bai gune sentikor jakin batzuetarako (ikastetxeak, ospitaleak, parkeak eta lorategi publikoak) babes-distantziak ezarrita.\nAuzi honen inguruan arretaz jardutea komeni da, ikerketa eta aurrerapen zientifikoek ekar dezaketenaren zain, eta hala jokatuta onetsi du Eusko Legebiltzarrak telefonia mugikorreko azpiegiturak ezartzeko legez besteko 37/2009 proposamena. Orobat, ikastetxe publikoetan eremu elektromagnetikoak neurtzeari buruzko 2010eko otsailaren 4ko mozioa onetsi da. Horren bidez, beste hainbat konturen artean, Hezkuntza, Unibertsitate eta Ikerketa Sailari eskatzen zaio neur ditzala wifi teknologia erabiltzen duten Eskola 2.0 proiektuko ikasgeletako eremu elektromagnetikoak.\n• 2010. urtean, herritarrekin lankidetzan aritzeko eta haiekin komunikatzeko esparru egonkor bat garatzea izan da ingurumen-arloaren helburuetako bat. Horretarako, ahalegina egin da hemengo ingurumen-elkarteekin harremanak indartzeko, elkarte horiekin harreman iraunkorra izateko asmoz, eta, era horretan, haien jardueren berri izan eta haiekin lankidetzan aritzeko esparru egonkor bat sortzeko asmoz. Lankidetza-esparru edo bilera-foro hori, batez ere Ingurumena 2.0 proiektuaren barruan gune birtual bat sortuta garatuko da.\n• Ingurumen-arloaren beste helburu estrategikoetako bat da ingurumen-informazioa eskuratzeko eskubidea baliatzearen inguruko proposamenak aztertzea eta prestatzea. Testuinguru horretan, gomendio orokor bat egin da gardentasunari eta administrazio publikoen eskura dagoen eta ingurumenerako garrantzi berezia duen informazioa eskuratzeko eskubideari buruz. Txosten honetako IV. kapituluan, gomendio horren laburpen bat gehitu dugu.\n• 2010. urtean, Arartekoak arlo honetan egin dituen jarduketa nagusiak banakoek eta elkarteek aurkeztutako kexen izapideak izan dira.\n• Batez ere, erreklamazioen zioa izan da hainbat udalek ez dutela ezertxo ere egin tabernek, jatetxeek, supermerkatuek, elkarte gastronomikoek, gazteen lokalek eta arrandegiek sortzen dituzten zarata, eragozpen eta usainekin loturiko arazoak konpontzeko. Horrez gain, jarduera industrialek ateratzen duten zarataren arazoa planteatu da.\n• Lurzoruaren kutsadurari dagokionez, hainbat kexa jaso ditugu, Barakaldoko bi gunetan lurzorua kutsatu edo eraldatu dela eta. Erakunde hau ofiziozko ikerketa bat izapidetzen ari da Euskal Autonomia Erkidegoko Lur Kutsatuen 2007-2011ko Planaren jarraipena egiteko.\n• Ingurumen-informazioa eskuratzeko arazoen inguruko kexei dagokienez, berriro ere nabarmendu behar dugu administrazioek bereziki arduratsuak izan behar dutela eskuratutako informazioa emateko, eta, hala badagokio, administrazio-bulegoetan dagoen informazioa zabaltzeko.\n• Bestalde, oraindik alternatiba guztiak irekita daudelarik ingurumen-gaietan parte hartzea funtsezko elementua da erabaki on bat hartuko dela bermatzeko. Administrazioek beharrezko bitartekoak jarri behar dituzte erabakiak hartzeko prozesuetan eztabaida, parte-hartzea eta errespetua izan daitezen.\n• Telefonia mugikorreko eta wifi sareetako antenak instalatzearen ondoriozko kutsadura elektromagnetikoari dagokionez, komeni da arretaz jarraitzea eremu elektromagnetikoek osasunean duten inpaktuaren inguruko ikerketen eboluzioa. Nolanahi ere, administrazioek esku hartu beharko dute instalazioak legezkoak direla kontrolatzeko, indarreko araudiarekin eta arlo hau arautzen duten udal ordenantzekin bat etorriz.\n• Premiazkoa da 3/1998 Legea aldatzea, Eusko Jaurlaritzak administrazio-baimena behar duten edo aurretiaz jakinarazi behar diren jarduera eta instalazio gogaikarri edo kutsatzaileak arautu ditzan. Halako legerik ez dagoenez, zerbitzuak liberalizatzeari buruzko zuzentarauak eta estatuko legediak ezarritakoarekin bat etorriz, ziurgabetasun juridikoa sortzen ari da euskal administrazioen eta banakoen artean, eta hori lehenbailehen konpondu beharra dago.


Margaret Thatcher hil da - Mundua - Berria\nMargaret Thatcher hil da\nInfartu baten ondorioz zendu da. 1979 eta 1990 bitartean, Erresuma Batuko lehen ministro izan zen. Haren bozeramaile Lord Bellek eman du heriotzaren berri.\n2013ko apirilak 8\n1925ean jaio zen, Oxforden (Erresuma Batua), eta 87 urte zituela hil da jaiotzez Margaret Hilda Roberts zena, Erresuma Batuko lehen ministro ohia, buruko odol isuri baten ondorioz. 1959. urtean eskuratu zuen aulkia Komunen Ganberan, eta 1975ean izendatu zuten Alderdi Kontserbadoreko buru. Handik lau urtera ailegatu zen gobernura, eta 11 urtez izan zen gobernuburu, 1979., 1983. eta 1987. urteetan hauteskundeak irabazita.\nBurdinazko dama ezizenaz deitu zuten, 1979ra gobernura iristean programa politiko gogorra ezarri baitzuen orduko krisi ekonomikoari aurre egiteko. Politika neoliberalak ezarri zituen, eta gogor egin zuen sindikatuen aurka. 1990ean, uko egin zion gobernuaren buruzagitzari. 1992an utzi zuen Komunen Ganbera.\nBesteak beste, Malvina uharteetako gerra izan zen haren agintaldian. 1982an, Argentinako Junta Militarra irlak bereganatzen ahalegindu zen, eta Thatcherrek agindu zuen uharteak berreskuratuko zituela. Maiatzaren 21ean, San Carlos badian lurreratu zen Erresuma Batuko armada, eta astebete geroago hasi zen Port Stanleyri erasotzen. Erresuma Batuko 225 soldadu hil ziren, baina gerra irabazita arrakastatzat jo zuen Thatcherrek.\nMargaret Thatcherren esaldi batzuk


Presoak gertura ditzala eskatu dio Nafarroako Parlamentuak Espainiako Gobernuari\nMaría Chivite eta Jose Maria Aierdi, gaurko saioa hasi aurretik. Argazkia: EFE\nOstegun honetan onartu duen mozioaren bidez, presoak gerturatzeko eskatuko dio Nafarroako Parlamentuak Espainiako Gobernuari. Navarra Suma koalizioaren ezezko botoa soilik jaso du proposamenak.\nEkimenaren alde, Geroa Bai koalizioko Jabi Arakamak azpimarratu du gaur onartutako mozioa ez dagoela ETAko presoei bakarrik zuzendua, "espetxeratu guztiei baizik, egindako delitua gorabehera". "Posible da haien etxeetatik gertu dauden kartzeletara lekualdatzea, sakabanaketa arriskutsua baita senitartekoentzat, bereziki pandemia garaiotan", esan du.\nIldo horretan, biktima guztientzat "egia, justizia eta ordaina" eskatu du.\nPSNko bozeramaile Inmaculada Juriok, aitzitik, ETAko presoetan jarri du arreta. "Argi hitz egingo dugu. ETAko presoei buruz ari gara. Nire alderdiak legea betetzea nahi du. Garai batean, salbuespeneko neurri gisa, presoak urruntzea babestu genuen, ETA existitzen zelako, baina 2018az geroztik ez du zentzurik, dagoeneko ez baita herritarrentzako arazo bat", azaldu du.\nHorregatik, birgizarteratze printzipioa defendatu du, baina ETAko presoen kasuan "ñabardura batekin": "Egindako mina aitortzea". "Presoak gerturatuta ez gara legea urratzen ari, horrek ez baitakar espetxeratuen zigorgabetasuna", adierazi du.\nEH Bilduko Bakartxo Ruizek nabarmendu du sakabanaketa politika ez zela inoiz existitu behar, eta horrekin amaitzeko ordua dela: "Ez da zentzuzkoa mendekua luzatzea, elkarbizitzan aurrerapausoak emateko garaia da".\nPodemoseko Ainhoa Aznarezek, bestalde, azpimarratu du biktima guztien eskubide direla egia, justizia eta ordaina. Halaber, memoria kritikoaren alde eta salbuespenezko espetxe politikaren kontra agertu da.\nI-E alderdiko Marisa de Simonek ere horren aldeko apustua egin du, alegia, presoen birgizarteratzeaz mintzatu da, bestak beste, "zigor bati beste zigor bat gehitzea" zentzugabea dela iritzita. "Haien senitartekoek bidaia hain luzeak egin behar ez izateak ez du ETAren indarkeria babestearekin zerikusirik", erantsi du.\nAzkenik, mozioaren aurka, Navarra Sumako Javier Esparza "atsekabetuta" azaldu da PSNren jokabidearekin. Sozialistei aurpegiratu die ETAko presoei "ongietorriak" egiten dizkieten alderdiekin itunak adostea, agintean egotearen truke.


Free chat Moita Bonita. Ausazko arrotz doan txateatu berehala Moita Bonita tik.\nFree chat Moita Bonita\nOngi etorri Chatroulette Moita BonitaEdozein lekutan, munduko pertsona aleatory bat konektatzeko. Chatroulette Moita Bonita dezakezu honako aukeren artean aukeratu:- Guztiak pertsona mota Moita Bonita doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nMoita Bonita hirien zerrenda:


Epaitegi batek CAF enpresa zigortu du langile baten heriotzagatik\nHildako langileak soldatzaile lanak egin zituen CAF enpresako produkzio sekzioan; bertan, amiantoa erabiltzen zuten, material isolatzaile gisa, bagoien muntaian.\nEuskal Autonomia Erkidegoko Justizia Auzitegi Nagusiak berretsi egin du, amiantoak eragindako heriotza bat dela eta, CAF enpresari Donostiako auzialdiko auzitegi batek ezarritako zigorra. Langileak amiantoarekin lan egin zuen CAF enpresan eta amiantoak eragin zion gaixotasun batek jota hil zen. CAFek helegitea jarri zuen, baina EAEko Justizia Epaitegi Nagusiak zigorra berretsi du.\nJustizia Auzitegi Nagusiko Lan Arloko Salak ez du Donostiako auzitegiaren aurka CAF enpresak aurkeztutako errekurtsoa onartu. Donostiako epaitegiak beharrezko segurtasun neurriak ez zituztela hartu ebatzi zuen orduan, eta Auzitegi Nagusiaren epaia apirilaren 19an atera eta gaur zabaldu dute.\nHildako langilearen familiari 104.837 euroko kalte-ordaina ematera zigortu zuen CAF enpresa.\nLangilea 2007an hil zen ezkerreko mesotelioma pleural baten eraginez, lanean etengabe amiantoarekin lan egin izanagatik. Auzialdiko auzitegiaren epaiaren arabera, langilearen heriotzak jatorri profesionala zuen.\nInformazio gehiago:Eitb: Epaitegi batek CAF enpresa zigortu du langile baten heriotzagatik


Garai bateko mendi irteerak - Ahotsak.eus\nMendira joateko zailtasun handiak garai hartan (autorik ez; material oso gutxi...).\n– Baina horra baino lehenago: lehen aipatu duzu eta nere ustez hori inportantea da. Zenbaterainoko zailtasunak zenituzten parajeetara iristeko? Kotxerik apenas ez zen…\n– Oporrak aurreratu behar, atzeratu behar…\n– Zuk etaraizuz kontuak: Picos de Europara juan trenez Unqueraraiñok eta Unqueratik autobusez Potesera eta Potestik zelan edo halan Espinamara eta gero, behetik gora mendixan.\n– Orduak eta orduak ziren! Trenak orduan ez ziren…\n– Bai, bai. Pirineora juateko guk bihar genduzen egun bat eta erdi, edo egun bi, konbinaziñua zelan hartzen gendun… Eta segun nora, Pirineora ze partetara gindoiazen. Biajian, e! Eta berdin Picos de Europara: egun oso bat bihar zendun gitxienez, baiña gehixenetan ezin zendun. Eta Santanderren edo lo egiñ edo Bilbon eta egun eta erdixan Picos de Europara. Baiña konbinaziño zerak eginda. Kondiziño bastante txarretan. Eta gero mendixan ondo.\n– Mendian hobeto.\n– Eta karga haundixak erabiltzen, baiña bueno.\n– Eta gero beste gauza bat. Hori ere: materiala. Guk gaur ikusten dugu, denak ere halaxe dira. Orain Everest kasik etxean daukagu: Iñurrategi anaiek eta Martin Zabaletak hurbildu digute eta beste hainbatek ia. Baina, tira, kasik mendirik altuenak etxean ditugu eta tresneria ikusten diezu eta ikusten dituzu zelako jantziak darabiltzaten.\n– Orduan ez zan, esate baterako, bat: ez zan nylonik. Bestetik: ez zan akoltxaurik. Ezta lo egitteko zakurik be.\n– Beraz, atera kontuak.\n– Esate baterako, ni lo egitteko zakuakin juan nintzan 1950ian Picos de Europara. Baiña lau urte lehenago egon nintzan ni Picos de Europan lo egitteko zaku barik. Bi lagun juan giñan mantiakin. Manta banakiñ. Eta Bilbon lagun batek laga etsan laguna zanari –mendizalia; zakua eukan, ez dakit nundik ekarritta, estranjerotik– zakua laga etsan. Eskerrak hari zakua laga etsana, ni bi mantakiñ hotzak akabauta. Edur artian –junixua zan–, edur artian. Eta gabian esnatu hotzak edo presiño batek. “Zer da hau?”. Eta edurra egin gabian eta presiñua egitten gorputzari tienda campaña-n. Urten kanpora, eskuekin kendu edurra, salto batzuk emon gorputza pixkat berotzeko eta berrido barrura. Era hortan.\n– Oinetakoak. Hori ere beste kontu bat zen.\n– Oiñetakuak. Eskalatzeko abarkak eruaten genduzen gehixenetan. Orduan urten eben hónek zapatilla altuok, Chiruca esaten jakuenak, esaten gentsenak. Baiña eskalatzeko abarkak erabiltzen genduzen gomazkuak ziralako. Ze botak ez ziran. Gero sortu zan: Blama Laste etorri zan, blama edo goma prensaua. Eta guk erabiltzen genduzen trikunedun tatxuelak eta ertzetan, bueltan gantxu moduko trikuniak esaten genduna. Txapa batzuk, galtzairuzkuak. Hórrekiñ ibiltzen giñan. Harrixan ibiltzeko txarrak ziran. Eta edurretarako oso onak.\n– Eta gero, gaiñera, bestelako materialak: iltzeak…\n– Bai, bai. Ultziak, geuk egindakuak. Danak burdiñezkuak. Eta maillukia be. Bueno, maillukia beti bihar da galtzairuzkua. Eta sokak kañamozkuak: pixua, ikaragarrixa. Gaiñera, bustitzen baziran sokak doblau egitten zan, pixua doblau, eta peligrosua bai rekuperatzeko be bai, ze gelditzen zan gogortuta sokia eta gogortzen zanian sokia ez eban korritzen bihar zan moduan. Eta, bueno, bai, holan ziran sasoi háretako zerak. Gero, boof! Hasi giñanian… Neretako bat, lo egitteko zakua, orduan eguan sasoi harekin, lo egitteko zakuakin neri ez estan gero inporta edozein lekutan… Gero, zenbat egin doten Pirineuan gau pasa, zakuakin bakarrik. Ze gero nik beste lagun bat izan neban oso ona. Lehelengo euskaldunak Everestera juan ziranian, hango ekipoko zaharrena zan nere diszipulo bat: Pako Lusarreta. Pako Luzarretakiñ eskalada asko egin genduzen, batez be Pirineuan eta Picos de Europan be bai. Eta Durango aldian. Eta orduan ha eta ni juaten giñan lo egitteko zaku banakiñ eta bera nylonezko sokiakiñ eta ekipo hobiakin. Gauak pasau dittugu, bueno! Goixian esnatu eta bera izotza kentzen zakuari gaiñetik eta sartu berriro morralian eta aurrera eta batera eta bestera: ibilli ikaragarrixak egin dittugu. Hori bai, beti morralak 30 kilokuak.\nEuskal Herriko mendi guztiak igo ditu\nEibartarrak Kalamua aldera gehiago\nPintura eta mendia uztartzen\nMendira lagunekin I\nJaizkibel eta Aiako Harriak\nZarautzen hiru inguru berezi: herrigunea, Iñurritza eta Azkenportu\nEmakumezkoak mendian; Klub Deportiboa


Konpostatzeko tailerra - Gipuzkoako Campusa - UPV/EHU\nTailer honetan konposta egitea zer den, nola egiten den eta gure etxean ala auzoan konpostatzen hasteko zer behar dugun nola lortu ikasiko dugu. Azalpenak jasotzeaz gain, konposta egiteko prozesu osoa bizitzeko aukera izango dugu, konposta-ontzia muntatzen denetik egindako konposta ateratzen den arte. Donostiako Udalaren konpostatzeko laguntzei buruzko informazioa ere eskainiko da.\nIrakaslea: JM Rivadeneyra.\nAutokonpostarekin 13 urteko esperientzia daukan Informatika Fakultateko irakasle hau 2011. eta 2015. urteen artean Usurbilgo Udaletxeko auzokonposta eta autokonposta programaren arduraduna izan zen. 2018-2019. ikasturtetik aurrera Gipuzkoako Campuseko “Campus konpost” egitasmoaren koordinatzaile lanetan ari da.\nOrdutegia: astean behin taldean adostutako ordutegian, koordinazioa, hornitze eta mantenu lanak.\nEgutegia: 2021ko urriaren 6tik abenduaren 15era\nIzena emateko epea: irailaren 15etik urriaren 8ra\nHizkuntza: Partehartzaileen profilaren arabera.\nHautazko kreditu bat. Ziurtagiria lortzeko ikastaroa osorik egin behar da.


2011-XABIER CREHUET-Pantera Beltza Alderdia | Batxilergo2ko HISTORIA eta ENPRESA\n2011-XABIER CREHUET-Pantera Beltza Alderdia\nPosted on 17 maiatza, 2011 by koroirastorza\nsozialista, marxista, leninista, maoista eta nazionalismo beltza\nPantera Beltza Alderdia (ingelesez Black Panther Party eta jatorriz Autodefentsarako Pantera Beltza Alderdia, eta Pantera Beltzak bezala ezagutuak) Ameriketako Estatu Batuetako erakunde politiko afroamerikarra da, 1966ko urrian Oaklanden sortua, Kalifornian, Huey P. Newton eta Bobby Sealeen eskutik.\nHuey P. Newton eta Bobby Sealek Malcolm Xen pentsamenduaren eta The Wretched of the Earth (1961) liburuaren autorea zen Martinikako Frantz Fanon psikiatra eta pentsalari [panafrikanismo|panafrikanista]]ren eragina jaso zuten. Horrela sortu zuten Merriteko Unibertsitatean, Oaklanden, Ikasleen Arimaren Aholku Kontseilua. 1966an, Malcolmen hilketaren urteurreneko ospakizun ekitaldietarako, armaturiko gazte eskuadroi bat campusera eramatea proposatu zuten, baina proposamen hura atzera bota zitzaien. Gertaera honen ondorioz, Kontseilua utzi eta Pantera Beltza Alderdia sortzea erabaki zuten.\nBeraien hitzetan, Alderdia zen, ekiteko, soluzioak emateko eta arazoetan esku hartzeko helburua zutelako. Eta Pantera Beltzak izena, berriz, panteraren izakeratik zetorkion, animalia honek ez baita sekula lehena erasotzen; hori bai, erasoaz jabetzen denean, zorrotz eta inongo errukirik gabe erantzuten dio kontrakoari. Malcolm X-en autodefentsaren ideia bera zuten.\n1989an Alderditik banandutako talde batek New Black Panther Party (NBPP, Pantera Beltza Alderdi Berria) sortu zuen Dallasen (Texas), eta jatorrizko Alderdiko kideek eraso egin zien. 10 urte geroago, Islamaren Nazioa (NOI, Nation of Islam) delako erakunde [[panafrikanismo|panafrikanista] estatubatuarrean integratu zen.\nHamar puntuko egitaraua\nPantera Beltza Alderdiarekiko atxikimendua AEB-etan\nPantera Beltza Alderdiko hainbat militante\nBlack Power diosala 1968ko Joko Olinpikoetan\n1968ko Mexikoko Joko Olinpikoetan, 200 metroko dominaren banaketan, Tommie Smithek (urrezko domina) eta John Carlosek (brontzezko domina), burua makurtu eta eskua altxatu zuten; Smithek eskularru beltz bat zeraman Ameriketako Estatu Batuetako ereserkia jotzen ari zen bitartean, Black Power mugimenduaren sinbolo, AEBetako arrazismoaren eta Hegoafrikako Apartheiden aurkako protestan. Peter Norman australiarra zilarra izan zen eta protestara bildu zen hura ere Giza Eskubideen aldeko Proiektu Olinpikoaren pegatina bat elastikoan erantsiz. Keinu horrek bakoitza bere ekipotik egoztea eragin zuen eta alde egin beharrean izan ziren. AEBetara iristean, gaizkileak balira bezala tratatu zituzten eta ez zuten urtetan lanik aurkitu. Atleta haiek ez zuten inongo harremanik Pantera Beltzen Alderdiarekin, baina garaiko kazetariek horrela aurkeztu zituen.\nPantera Beltza alderdia kultura herrikoian\n2011-AMAIA RUIZ DE GAUNA-Eva Braun →


1.000.000 espezie desagertzear, eta guk horren aurrean zer? | Iritzia | Berria\n1.000.000 espezie desagertzear, eta guk horren aurrean zer?\nOrain dela gutxi, munduko hainbat komunikabidek lerroburu antzeko bat erabili dute: Ezer egin ezean, hurrengo hamarkadetan mundu osoan milioi bat espezie desagertzeko arrisku bizian dago. Informazioa Bioaniztasunaren eta Ekosistemen Zerbitzuen inguruko Nazioarteko Plataformak (IPBES) egindako txosten batetik jasoa da. Txosten horren egileetako bat izanik, egunotan hainbat nazioarteko eta bertako komunikabidetan elkarrizketak egin ditut horren inguruan. Bioaniztasunarena krisi ekologikoa dela ikaragarri mediatizatu da, horrek komunikabideen interesa areagotu duelarik. Honela, hainbat elkarrizketa egin dizkidate Europako, Asiako, Hego Ameriketako, nahiz Estatuko eta Euskal Herriko komunikabideek. Elkarrizketa horietatik sortu diren ideia nagusi batzuei lotuko natzaie tarte honetan, uste baitut erreflexio kolektiborako baliagarriak izan daitezkeela gizartearen eta naturaren inguruko harremanen oraina eta etorkizun hurbila marrazteko. Hona hemen eztabaida orokorrago bat elikatzeko galdera eta hari erantzuteko nire ikuspuntua.\nBioaniztasunaren gainbehera krisi sozioekonomikoaren isla al da? Ekologiaren ikuspuntutik, bioaniztasunaren kontzeptua zientifikoa da. Espezie eta ekosistemen dibertsitatearekin lotutakoa, hain zuzen ere. Modu orokorrean esanda, bizitzaren dibertsitatea adierazten duen ideia modernoa da bioaniztasunarena. Ekologia zientziaren arabera, bioaniztasunak ekosistemen funtzionamendua erregulatzen du, eta jakina da guk ekosistemek eskaintzen dizkiguten zerbitzuak (jakiak, ura, oxigenoa, etab.) beharrezkoak ditugula gizakiaren biziraupenerako eta baita garapenerako ere, hitz horren edozein esanahi hartuta ere. Hori dela eta, bioaniztasuna ekonomia ekologikoaren ardatz nagusitzat har daiteke. Are gehiago, ekonomia gizarteak berak (era indibidualean zein kolektiboan) ondasunak nola eta zertarako kudeatzen dituen ezagutza sistema den heinean, ekologia, naturaren barnean bizidunen artean ematen diren erlazioak aztertzeko baliatzen dugun ezagutza sistema da. Biak elkarrekin hartuta, ekonomia ekologiaren helburua sozio-ekosistemak aztertzea da; hau da, ekonomiaren adar horrek bizidunen arteko (gu tarteko) energia eta materialen fluxuen erlazioak zeintzuk diren eta horiek epe laburrean zein luzean gizartearen ongizatearen gainean zer eragin izango duten aztertzea du helburu. Hori argituta, errepara diezaiegun txosteneko datu batzuei, ekonomia ekologikoaren ikuspuntutik bioaniztasunaren krisia gurean dagoela esateko.\nZientziak urte asko daramatza munduan zehar ezagutzen ditugun espezieen (eta ezagutu ez, baina estimatu ditzakegun espezieen) desagertzeko arriskuaz inbentarioak egiten. Dugun ezagutza hoberenaren arabera, gurekin batera zortzi milioi espezie bizi dira gure planetan; horietatik gehienak intsektuak (5, 5 milioi), landareak eta animaliak direlarik (2,5 milioi). Egindako estimazioen arabera, gutxi gorabehera intsektuen %10a eta beste espezieen %25a dago desagertzeko arriskuan. Kalkulagailuaren beharrik gabe, horrek esan nahi du milioi erdi intsektu eta beste milioi erdi landare eta animalia daudela desagertzeko arriskuan. Hortik, orotara komunikabideen lerroburuek dioten milioi bat espezie. Beste era batera esanda, hamarkada gutxiren buruan existitzen diren zortzi espezietatik bat galtzeko zorian izango da. Atzeraezina den gaia da hau. Espezie bat galtzen denean, galera hori betirako da. Batzuen iritziz, planetaren historian, bioaniztasunaren seigarren suntsipen prozesuan barneratuta gaude. Hitz potoloak dira horiek.\nEgia da kognitiboki zaila egiten zaigula bioaniztasunaren arazo larri horrek guregan zein eragin konkretu duen jakitea. Hori dela eta, zientzialariek buru-belarri jarraitzen dute bioaniztasuna eta ekosistemen zerbitzuen arteko erlazioa aztertzen. Esan beharrekoa da galdera hau naturaren balio instrumental eta utilitarista batean dagoela txertatua, eta zientziaren interes handiena hor kokatuta dagoela. Hortik dator ekonomia berdearen leloa. Dena dela, bioaniztasunaren balio instrumentaletik haratago, egoera hau krisi etiko baten isla ere bada. Beste espezien existentziaren gaineko erantzukizuna dugu esku artean eta askotan pentsatzen dut etikoki gutxi inporta zaigula. Ekonomia berdearen pragmatismoak alde iluna dauka: balio etikoak zokoratzea, hain zuzen ere. Horregatik, ekonomia berdeaz hitz egin beharrean ekonomia ekologikoaz hitz egin beharra. Semantikaren garrantzia ezin alde batera utzi. Beraz, artikulu honen bidez planteatutako galderari erantzuna eman diezaiokegu: gizartearen ongizaterako beharrezkoak diren ekosistemen zerbitzuak bermatzen dituen kapital naturala izanik, eta ikuspuntu etikoa kontuan izanik, argi dago bioaniztasunaren gainbehera globalean krisi sozioekonomikoaren isla nabaria dela. Bioaniztasunaren eta klimaren krisiak, biak ala biak, askoz handiagoa den zerbaiten bi adierazle nabarmen dira. Urpean dagoen eta ikusi nahi ez dugun ekonomia sistemaren icebergaren punta besterik ez da. Titanik-en antzera, icebergaren kontra jotzeko bidean egon ez ezik, erregai (fosil) gero eta gehiago darabilkigu, itsasontziaren abiadura handituz, eta gidariek, hazkuntza ekonomikoaren festan mozkorturik, norabidea aldatzeko beharraz jabetu gabe jarraitzen dute.\nEgungo ekonomia ereduaren eraldaketa beharrezkoa dugu, etikarengatik eta benetako gehiengo zabal batentzako garapena bermatu ahal izateko. Pertsonenganako eta naturarenganako begirunea izango duen sistema ekonomikoa eraikitzeko premia gero eta handiagoa dugu. Gehienetan interes boteretsuen gainean jartzen dugu fokua. Hori beharrezkoa da, baina ez da nahikoa. Munduan zehar klase ertainak hazkuntza ekonomikoaren tartaren zati handiagoa nahi du, eta horretarako maiz agertzen zaigu prest, inongo konplexurik gabe, boteredunen diskurtsoa onartzeko, baztertua eta babesgabe dagoen ororen kontrako lan zikina eginez. Zientzialariok askotan diogu krisi ekologikoak pobreei eragingo diela gehien. Hori horrela izanda, uste dut klase ertainaren miopiak gero eta dioptria gehiago dituela, uste baitu sistema ekonomikoak babestuko dituela behar duenean. Usteak ustel. Enpatiatik, etikatik eta pragmatismo politikotik abiatu behar dugu eraldaketaren fasea, bestela ez baita eraldaketarik izango. Milioi bat espezie horiek gure zain daude. Ez diezaiegun hutsik egin.